JAMBATAN LINSUM SIAP

BETONG: Kira-kira 2,000 penduduk di kawasan Ulu Spak boleh menarik nafas lega apabila pembinaan Jambatan Linsum yang bernilai RM44 juta telah siap dibina baru-baru ini.

Ahli Dewan Undangan Negeri (ADUN) Layar, Gerald Rentap Jabu menjelaskan dengan siapnya pembinaan jambatan terbabit ia sekali gus menjadi penghubung utama penduduk rumah panjang di sekitar Ulu Spak untuk keluar masuk di kawasan sekitar.

Menurutnya lagi ia mampu memendekkan masa perjalanan ke Bandar Betong sehingga satu jam setengah berbanding enam jam menggunakan pengangkutan sungai.

“Jambatan Linsum yang merentangi Sungai Layar sepanjang 70 meter merupakan jambatan kelima dan terakhir siap bagi projek menaik taraf Jalan Linsum ke Ijok dan Kerapa, Spak.

“Jalan ini menghubungkan rumah panjang Linsum, Mara, Melanjan, Temedak, Jelang, Luing, Grugu, Penyuin, Ijok dan Krapa Spak. Malah, bersambung juga ke Klinik Kesihatan Nanga Mujau, kemudian ke Jalan Nanga Mujau dan Batu Lintang.

“Dengan siapnya pembinaan jambatan ini, penduduk yang tinggal di rumah panjang paling jauh dapat ke Bandar Betong dalam masa perjalanan satu jam setengah berbanding enam jam melalui sungai,” katanya semasa melakukan tinjauan ke Jambatan Linsum dekat sini, baru-baru ini.

Rentap berkata, beliau komited membawa perubahan dan memastikan penduduk di kawasannya tidak ketinggalan dari segi infrastruktur asas dan kemudahan lain.

“Saya telah menyedari bahawa kepayahan dan keperitan penduduk di sini untuk berkebun dan bertani serta juga membawa keluar hasil pertanian dan buah-buahan yang hanya menggunakan perahu sebelum ini.

“Kini apabila siapnya Jambatan Linsum ini, diharap pendudul di sini yang rata-ratanya menjadikan aktiviti pertanian sebagai sumber pendapatan tidak lagi mengalami kepayahan untuk pergi serta membawa hasil tani mereka keluar dari kawasan seberang sungai.

“Usaha ini menunjukkan bahawa Kerajaan Sarawak tidak pernah leka dan mengabaikan tanggungjawab terhadap rakyat,” ujarnya.

Beliau berterima kasih kepada Ketua Menteri, Datuk Patinggi Abang Johari Tun Openg dan Kerajaan Gabunggan Parti Sarawak (GPS) yang telah merealisasikan impian penduduk di kesemua rumah panjang di situ.

“Saya yakin, impak pembinaan jalan dan jambatan ini nanti amat besar kepada pembangunan kawasan hulu khususnya,” tambahnya.

Rebtap merakamkan ucapan terima kasih kepada penduduk kerana telah memberikan kerjasama sepenuhnya kepada pelaksanaan jambatan itu sehingga ia berjaya siap dibina.

Sehubungan itu, beliau mahu rakyat terus mensyukuri pelaksanaan projek berkenaan dengan memberi sokongan tanpa berbelah bahagi kepada kerajaan sedia ada.

“Projek pembinaan jambatan ini adalah bukti Kerajaan Sarawak terus membela nasib rakyat di negeri ini, bukan setakat projek ini sahaja malah banyak lagi projek-projek besar yang telah dan akan memberikan kelegaan dan manfaat kepada masyarakat di negeri ini amnya,” tegasnya.

Oleh ADI SAFARMAN

See author's posts


Elak pembelian panik

KUCHING: Situasi pembelian panik yang dikatakan berlaku di beberapa kawasan di negara ini tidak seharusnya berlaku.

Menurut Menteri Perdagangan Dalam Negeri dan Hal Ehwal Pengguna (KPDNHEP),Dato’ Sri Alexander Nanta Linggi (gambar),kementeriannya sedia maklum dengan situasi tersebut sejurus pengumuman khas yang akan dibuat oleh Perdana Menteri, Tan Sri Muhyiddin Yassin.

“Pengumuman Perdana Menteri adalah mengenai tindakan yang akan dilaksanakan kerajaan berhubung situasi semasa jangkitan Covid-19, yang menunjukkan trend peningkatan sejak kebelakangan ini.

“Hasil pemantauan anggota Penguat Kuasa KPDNHEP mendapati bekalan barangan di semua sektor peruncitan adalah mencukupi dan situasi ini tidak patut berlaku,” jelasnya.

Tambahnya lagi, semua premis perniagaan di peringkat pengilang, pemborong dan peruncit masih beroperasi seperti biasa.

“Situasi pada kali ini berbeza ketika Perintah Kawalan Pergerakan (PKP) yang pertama kali dilaksanakan pada 18 Mac 2020 di mana kebanyakan premis perniagaan terpaksa ditutup.

“Memandangkan operasi premis perniagaan masih berjalan seperti biasa, kekurangan barangan keperluan di dalam pasaran adalah tidak benar sama sekali,” katanya lagi.

Tegasnya lagi, kementerian sentiasa memantau secara harian ketersediaanbarangan keperluan agar ia mencukupi untuk menampung keperluan pengguna secara berterusan.

“Antara barangan yang dipantau termasuk gula, minyak masak, tepung gandum,beras, roti putih, susu tepung,ayam, sayur-sayuran, telur,bawang, cecair sanitasi tangan dan pelitup muka.

“Kita akan sentiasa memastikan kawalan terhadap bekalan barangan keperluan ini agar barangan-barangan ini akan sentiasa mencukupi danmudah diperolehi,” ujarnya.

Pemantauan 12 barang keperluan ini membabitkan 2,711 peruncit terpilih daerah (DDR), 1,039 Pemborong Terpilih Daerah (DDW),223 Pengilang Terpilih Daerah (DDM) yang merangkumi 222 Parlimen dan 576 Dewan Undangan Negeri (DUN).

“Saya ingin menasihati rakyat untuk mengelakkan melakukan pembelian panik kerana ia boleh memberi kesan kepada kekurangan bekalan barangan keperluan di dalam pasaran.

“Kita akan memastikan semua anggota Penguat Kuasa KPDNHEP di seluruh negeri untuk terus giat melakukan pemantauan setiap hari bagi memastikan bekalan barangan keperluan mencukupi buat semua pengguna,”kata beliau yang memberi jaminan.

See author's posts


Abang Jo mahu pandu sendiri ke Long Kevok

MIRI: Premier Sarawak Datuk Patinggi Tan Sri Abang Johari Tun Openg akan memandu sendiri di jalan raya dari Long Lama ke Long Kevok di Baram dekat sini, selepas Aidilfitri.

Katanya, beliau mahu mencuba sebahagian jalan raya di situ yang baharu siap.

“Datuk Amar Douglas (Timbalan Premier Sarawak Datuk Amar Douglas Uggah Embas) telah menjemput saya  untuk memandu di jalan raya dari Long Lama.

“Saya akan memandu sendiri kereta ke Long Kevok semata-mata untuk menguji jalan selepas Hari Raya.

“Saya pernah ke Long Kevok tanpa sebarang jalan ketika berjumpa dengan penduduk Penan di sana,” katanya pada sidang media selepas melawat Lembaga Perlabuhan Miri (LPM) di sini, semalam.

Sementara itu, Abang Johari berkata, Kerajaan Sarawak akan terus membawa air terawat ke kawasan luar bandar di Mulu walaupun mendapat bantahan masyarakat setempat.

Beliau berkata, beliau tidak dapat memahami sebab-sebab penduduk tempatan menolak bekalan air bersih dan terawat.

“Tuai rumah dan beberapa orang lain membantah air terawat ini. Saya tidak faham. Kita beri air yang terawat  tetapi mereka membantah.

“Apa pun, sebagai kerajaan yang bertanggungjawab, kami akan terus berunding  dengan mereka,” katanya.

Beliau berkata, ini kerana  bekalan air terawat sangat penting, begitu juga dengan bekalan elektrik.

Terdahulu, Abang Johari  menghadiri mesyuarat Jawatankuasa Penyelarasan Pembangunan Negeri yang diadakan di sini, semalam.

Turut hadir, tiga Timbalan Premier Sarawak, Datuk Amar Douglas Uggah Embas, Datuk Amar Awang Tengah Ali Hasan dan Dato Sri Dr. Sim Kui Hian.

Oleh LIONG CHAI LING

See author's posts


Sejarah Iban

BAJIK WAI…Sekeda ari peturun Iban ti seruran ngiga menua baru di serata Pulau Borneo.

Tusun Ke-52

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena IbanSarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.

IBAN JEMAN PERINTAH SULTAN BERUNEI

Lebuh Orang Kaya Beti “Tajai Ngindang” agi nyadi Tuai Iban di Padeh, Kelanang seduai Jantan mega agi nyadi tuai orang Paku. Maya nya mega dua iku diri menyadi ti benama  Orang Kaya Antau seduai Orang Kaya Gun agi megai menua Rimbas. Maya nya mega  tuai sida Melayu di ili Saribas ti benama Abang Gudam diasuh Sultan Berunei ngumpul chukai ari bansa Dayak. Jeman nya bansa Dayak ti nguan menua nya endang sida Seru, Baketan enggau Ukit. Tiga raban Dayak tu enda tetap pendiau, nadai rumah panjai baka Iban. Nya alai sida tusah digusung pemesai Sultan Berunei; tambah mega sida ukai orang bumai. Sida ngaga langkau arau dalam kampung lalu makai upa, ikan enggau jelu aja.  Nya alai sida nya endang enda kala mayar chukai. Semina Iban aja ti mudah digusung bala pemesai perintah Sultan Berunei. Maya nya chukai ti dikumbai pupu taun dibayar ngena  padi. Abang Gudam tu endang bisi sempekat bebaik sereta bekaban enggau Iban Saribas. Iya enda tentu deka bejalaika pengawa nya laban enggaika belaya enggau bala Iban Saribas ti enggai dichukai baka nya. Sida enggai dipegai Sultan Berunei ti bechiping atur ba bansa Iban.

PASU MENGUT DIKENA NGAKAL IBAN

Kenu ku sida ke tuai kelia, udah nya Sultan Berunei pan maduka Datu Patinggi Kedit seduai Datu Patinggi Udin  ngumpul chukai pupu taun nya ari bala Iban. Pemesai perintah Sultan Berunei tu enda tentu rurus ati bejalaika pengawa. Seduai tu nguji deka ngakal bansa Iban ngena chara belalai. Seduai ngaga sebansa pansu ti betunjing lapan ti disebut orang Pasu Mengut. Tunjing lapan iti nya ulih ngundan kira-kira sepasu padi. Nya alai enti sepintu bilik Dayak Iban patut mayar sepasu lalu ditambahka sepasu da dalam lapan tunjing nya: nyadi pupu padi ti dibayar sepintu bilik nya nyadi dua pasu. Nya mih chara pemesai Sultan Berunei nya deka nguji nguna pemintar diri empu ngakal bansa Iban. Nitihka atur ti bendar sepintu bilik bansa Iban dipupu sepasu padi. Tang Pasu Mengut ti digaga seduai nya ulih ngundan dua pasu padi. Reti nya bala Iban digumpul seduai pupu padi dua pasu padi ukai sepasu nitihka atur ti diasuh Perintah Sultan Berunei.

Pekara tu ti ngasuh bala Iban muras lalu mantap Pasu Mengut ti deka dikena Patinggi Udin enggau Datu Patinggi Kedit ngumpul pupu padi nya. Dua iku Tuai bansa Dayak Iban ti bisi ditemu kala mantap Pasu Mengut tu iya nya Luta ari  Entanak enggau Ugat Anak Libau “Buban” ari Paku. Sida Melayu Saribas ti bekaban amai enggau bala  Iban ngaga ripot pasal pekara tu, tang enda dikeibuhka Perintah Sultan. Nya ti ngasuh bala Iban Saribas ringat lalu deka malas penyai sida pemesai Sultan Berunei nya. Nya ti ngujungka bansa Iban ti betuaika Unggang “Lebur Menua” ngayau rayat perintah Sultan Berunei nebing tasik enggau sebelah Nanga Tebas.

Maya jeman nya mega seraban bansa Arab ti ngumbai diri peturun Nabi Muhammad datai di menua Sadong, Sebuyau enggau Lingga. Sekeda ari sida tu ngena gelar Sharif enggau Tunku baka: Indera Lela, Sharif Sahap, Mullah, Japar enggau ti bukai. Sida tu udu nyadi batu api lalu nyabung bansa Iban ari Sadong, Banting, Lingga belaya belaban enggau Dayak Iban Skrang enggau Saribas.  Bala Melayu Saribas nadai kaul enggau raban Arab tu taja sida sama beagama Islam.

‘THE VIKINGS OF THE EASTERN SEAS’

Maya jeman nya mega bala Dayak Iban bisi didinga rita betemu enggau  penerumpak ba tasik  ti ari bansa Bajau enggau Illanun. Sida tu datai ari Selatan Philippines. Siku tuai kayau Dayak Iban ti benama Unggang “Lebur Menua” nusi diri suah belaban bebunuh enggau sida lanun nya di sebelah tasik. Nya mih kebuah sida tu enda berani datai ke menua Sarawak agi. Sida semina bulih dengah naka menua Sabah aja. Jeman nya, bujang berani Iban endang udah digelar Orang Putih “The Vikings Of the Eastern Seas”.

Kenu ku jerita tuai Iban, maya Unggang baru deka ngangkatka diri bujang iya bisi mimpi. Iya bemimpi asai ke merau ari Nanga Layar lalu sangkai ba tengan Bukit Santubung tegal ti dipuputka ribut. Ari tengan bukit Santubung nya, Unggang bejalai niki ke tuchung. Apin bangat lama udah ngejang ari endur perau iya ke sangkai nya, Unggang pan betemu enggau indu dua iku ke sama bela bajik amai gamal. Meda Unggang datai indu siku nya pan ngerandau iya.

“Betul amai nuan datai kitu Unggang laban kami duai baru udah tembu mandi. Kami duai nadai hari berandau enggau nuan lama. Nah, ambi batu perunsut aku tu ke pengaruh nuan kena matak serang. Semua menua ari Luba Santubung nebing kanan terus ke Nanga Layar alah magang kena serang nuan ila. Tang enti nuan nyerang ngelui Luba tu tunga ke Tanjung Datu, kami duai enda agi ngemataka nuan. Aku tu Kumang, lalu nya bakih aku Lulong. Kami tu Orang Panggau Libau / Gelong,” pia ku indu nya.

Udah ke bemimpi tu, Unggang pan beban perau pengayau sebuah ke besai bendar. Ruang perau nya tau alai nganchau tikas bidai. Ngena perau nya iya nyaga Nanga Layar (Saribas) lalu nyerang semua orang ke enda dikelala ti tama Nanga Layar. Perau pengayau iya besai amai, nya alai enti ngayau Unggang enda mai perau mayuh, semina dua tiga buah aja. Nya alai iya enda kala alah laban munsuh lebuh belaban di sungai tauka nebing tasik. Nya alai laban pengering sereta pemerani Unggang, nadai siku orang berani deka datai kia enti sema orang ninga rita iya bisi ngipa di tasik ari Nanga Layar terus ke Luba Santubung.

Unggang tu tuai Iban Layar Ili ke idup serambau enggau Orang Kaya Beti “Tajai Ngindang” seduai Orang Kaya Akun “Bedindang” di Padeh kira-kira enam puluh taun sebedau penatai James Brooke ke menua Sarawak. Iya dipelabaka mati dalam kandang pun taun 1780 kelia.

Unggang idup jeman menua tu udu charut maya bala Iban suah amai beperang ngelaban perintah Sultan Brunei (Raja Merom), Illanun enggau bansa Suluk. Iya mih tuai bansa Iban ke pemadu kering, pama sereta berani ngetanka menua Iban ari serang munsuh ti disebut nya tadi. Bala Unggang  balat amai ngayau bala rayat perintah Raja Merom. Kelimpah ti ringat tegal Pasu Mengut, kayau nya kena iya bebalaska ulah pemesai Raja Merom (Sultan Berunei) ti udu nabanka bala indu Iban ti bajik-bajik. Bala indu nya dibai sida pulai ke rumah sida lalu nyadi gundik sida. Nya ti ngasuh Unggang udu muras sereta malas penyai perintah Sultan Berunei. Unggang enggau bala iya mega selalu ngayau ke Sarawak (Kuching), Sadong, Oya, Mukah nyentuk ke Bintulu. Maya nya menua tu mega agi dipegai Sultan Berunei.

Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive). The Sarawak Journal 1994 -The Source of Iban History, Benedict Sandin)

(Betampung ba Tusun Ke-53  minggu nyin ila)

Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai mega ulih serakup lalu begempung enggau bansa bukai di Sarawak. Engka bala pemacha bisi utai tanya tauka deka ngirum infomasyen engga gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.

Oleh HARRY USUP UMBAR

See author's posts


Bulan Kebangsaan, Kibar Jalur Gemilang Peringkat Sarawak dilancar Sabtu ini

POSTER promosi Majlis Pelancaran Bulan Kebangsaan dan Kibar Jalur Gemilang 2022 Peringkat Negeri Sarawak.

KUCHING: Pelancaran Bulan Kebangsaan dan Kibar Jalur Gemilang 2022 Peringkat Negeri Sarawak bakal dilancarkan pada 13 Ogos 2022 di Tebingan Kuching dan Dewan Undangan Negeri (DUN) oleh Premier Sarawak, Datuk Patinggi Tan Sri (Dr) Abang Abdul Rahman Zohari Tun Datuk Abang Openg menurut kenyataan media yang dikeluarkan oleh Jabatan Penerangan

“Majlis pelancaran ini merupakan kesinambungan Pelancaran Bulan Kebangsaan dan Kibar Jalur Gemilang 2022 yang telah dilancarkan pada 30 Julai yang lalu oleh Perdana Menteri, Dato Sri Ismail Sabri Yaakob.

“Bertemakan ‘Keluarga Malaysia Teguh Bersama’, aktiviti utama yang telah dirangka adalah Berjalan Teguh Bersama Keluarga Malaysia, pelepasan Konvoi Kembara Merdeka Keluarga Malaysia (KMKM2022) dan penyerahan Jalur Gemilang.

“Setelah dua tahun sambutan Bulan Kebangsaan disambut dalam norma baharu akibat pandemik Covid-19 yang melanda negara, program ini diaktifkan kembali dengan mematuhi Standard Prosedur Operasi (SOP) yang telah ditetapkan oleh pihak berkuasa dalam fasa endemik ini.

“Berjalan Teguh Bersama Keluarga Malaysia akan dipimpin oleh Premier Sarawak berkonsepkan aktiviti berjalan kaki beramai-ramai dalam suasana kekeluargaan, santai dan diraikan dalam suasana yang harmoni sambil mengibarkan Jalur Gemilang.

“Pelepasan KMKM2022 pula berkonsepkan ‘Pass Baton’ yang akan dilepaskan oleh Premier Sarawak dari Dewan Undangan Negeri Sarawak. Konvoi ini melibatkan penyertaan daripada JaPen Sarawak, agensi-agensi di bawah K-KOMM, agensi Kerajaan Persekutuan dan Negeri, rakan strategik JaPen Sarawak dan wakil Komuniti Keluarga Malaysia,”katanya.

Seterusnya, Konvoi KMKM2022 akan meneruskan perjalanan konvoi yang bermula pada 10 Ogos di Kilometer (KM) 0.00, Telok Melano hingga Lawas dan kembara diteruskan ke 37 perhentian di daerah lain melibatkan jarak perjalanan kira-kira 4,025 kilometer sebelum mengakhiri perjalanan konvoi KMKM2022 pada 31 Ogos 2022 di Betong bersempena dengan Sambutan Hari Kebangsaan Peringkat Negeri Sarawak.

Manakala, pada program pelancaran nanti pelbagai aktiviti menarik di Tebingan Sungai Sarawak turut diadakan dan antaranya Zumba Keluarga Malaysia, permainan Dam Ular Gergasi serta Kuiz.

Orang ramai juga boleh bersama-sama menzahirkan rasa cintakan negara melalui platform media sosial dengan berkongsi gambar berkaitan aktiviti kenegaraan sambil menyertakan hashtag (#) #KeluargaMalaysiaTeguhBersama #TeguhBersama #KeluargaMalaysia #KKOMM #HKHK2022 #Merdeka360 di laman media sosial masing-masing.

Selain itu, pelbagai program menarik yang berunsurkan kenegaraan dianjurkan sepanjang bulan kemerdekaan seperti Pertandingan Klik@Merdeka, Bintang Patriotik Smule, Bintang Patriotik Aspirasi Keluarga Malaysia, Bintang Patriotik RIUH, Mewarna dan Melukis MYDOODLE@Merderka, Pengisahan Kenegaraan, ILHAM Merdeka Tik Tok Challenge dan Sayembara Sajak Merdeka.

“Banyak hadiah menarik menanti peserta untuk dimenangi dan bagi mengetahui maklumat lanjut rakyat Malaysia boleh melayari portal Merdeka 360 termasuk laman Facebook rasmi Jabatan Penerangan Malaysia, Sarawak.

“Ayuh, bersama-sama kita menghargai nilai kemerdekaan, zahirkan rasa cinta kepada negara, utuhkan perpaduan dan kibarkan Jalur Gemilang, Selamat Menyambut Bulan Kebangsaan buat seluruh rakyat Malaysia dan khususnya Negeri Sarawak, kita ‘Keluarga Malaysia Teguh Bersama’,”katanya.

Oleh SHAHRUL QAIZAT

See author's posts


Pastikan masyarakat kekal duduk rumah

SIMANGGANG: Dalam memastikan penduduk terus mendapatkan
maklumat dan arahan sahih berkaitan pematuhan Perintah Kawalan Pergerakan Fasa
Ke 3, Pegawai Daerah Sri Aman, Mohd Asree Wee turun padang bersama Unit
Bergerak Jabatan Penerangan Daerah Sri Aman di beberapa kawasan tumpuan untuk
melakukan hebahan umum, Info On Wheels (IOW).

Beliau yang turut ditemani timbalannya, Hamdan Katang dan
anggota Polis dari Ibu Pejabat Daerah (IPD) Sri Aman mengingatkan masyarakat
agar terus kekal duduk di rumah dan memanfaatkan sepenuhnya masa bersama
keluarga.

Beliau antara lain turut mengingatkan agar ibu bapa perlu
lebih bertanggungjawab dan bertegas melarang anak anak mereka terutama di
kalangan remaja, melepak atau membonceng motosikal tanpa tujuan yang jelas dan
munasabah.

“Biar kita menangis sekarang, jangan kita meratapi
di kemudian hari kerana kesilapan kita pada hari ini.

“Masyarakat perlu sedar bahawa bila dihadapkan ke
mahkamah bermakna, secara tidak langsung masa depan anak anak sebagai penjawat
awam juga turut akan terjejas,” katanya.

Fokus tajuk hebahan juga kata Ashree, menyentuh tentang
inisiatif kerajaan melalui Bantuan Prihatin Nasional (BPN) dan Bantuan Khas Sarawakku
Sayang dengan mengingatkan penduduk untuk terus mematuhi jarak sosial dan
menggunakan topeng muka dan mulut jika berurusan di pasar raya dan agensi
perbankan.

Antara kawasan terlibat adalah Kampung Hilir Sri Aman,
Kampung Tengah, Kampung Hulu, Kampung Muhibah dan kawasan perumahan rakyat Fasa
1 dan 2.

Selain itu, beliau turut memaklumkan mulai 15 April yang
lalu iaitu memasuki fasa ketiga PKP yang dijadualkan berakhir 28 April depan,
tiada lagi kompaun untuk sesiapa yang ditahan kerana melanggar PKP.

“Mereka yang ditangkap akan terus direman dan
dikenakan tindakan mahkamah,” ujarnya.

Justeru kata, Ashree fasa ketiga PKP adalah tempoh sangat
kritikal buat rakyat Malaysia dalam menentukan usaha memutuskan rantaian
jangkitan wabak Covid-19 ini berjaya ataupun sebaliknya.

See author's posts


Kukuhkan rangkaian industri pelbagai bidang

UNIVERSITI Malaysia Sarawak (UNIMAS) adalah universiti komprehensif yang mampan berusaha untuk meningkatkan dan memperkukuhkan rangkaian industrinya dalam pelbagai bidang.

Sebagai salah satu pemain utama di wilayah ini, ia juga berusaha untuk menggunakan kemampuan penyelidikan ‘yang digerakkan oleh industri’ dalam memacu jentera ekonomi Sarawak khususnya dan Malaysia pada umumnya.

UNIMAS sejak penubuhannya telah memulakan pelbagai inisiatif strategik untuk menjadi universiti global yang terkemuka dan memperkukuhkan kedudukannya secara nasional dengan fokus yang kuat pada masa depan yang lestari.

Naib Canselor UNIMAS, Profesor Datuk Dr. Mohamad Kadim Suaidi berkata, untuk mencapai ini, UNIMAS telah menubuhkan pelbagai pusat yang bekerjasama dengan industri dengan yang paling baharu adalah dengan penubuhan Pusat Industri Universiti (UnIC) pada awal 2020.

“Penubuhan Pusat Industri Universiti (UnIC) pada awal 2020 adalah salah satu usaha UNIMAS untuk mencapai perancangan kerajaan untuk mengubah pembangunan pendidikan tinggi dengan memberi penekanan pada jaringan dan kerjasama berterusan dengan pemain industri.

“Penubuhan pusat ini tepat pada masanya kerana kerajaan negeri telah memberikan tanggungjawab kepada UNIMAS sebagai salah satu institusi utama dalam menjadikan Sarawak menjadi Ekonomi Digital menjelang 2030.

“Ini akan menyaksikan ekonomi bergegas dengan peluang perniagaan yang lebih kompetitif dan bernilai tinggi terutama dalam pembuatan dan sektor perkhidmatan serta industri berasaskan sumber termasuk minyak dan gas, pertanian moden, bioteknologi dan pemprosesan kayu,” katanya.

UNIMAS telah menganjurkan majlis pertukaran Memorandum Persefahaman (MoU) dengan Malaysian Technology Development Corporation (MTDC) secara atas talian.

Kerjasama strategik antara UNIMAS dan MTDC mewujudkan hubungan erat antara akademia dan industri serta mendorong lebih banyak pertukaran pengetahuan dan pengalaman antara kedua-dua pihak.

Ia juga akan mewujudkan persekitaran yang lebih kondusif melalui sistem sokongan yang komprehensif dan meningkatkan inovasi sambil meningkatkan inisiatif pembangunan teknologi, modal insan dan keusahawanan dalam kalangan pelajar dan penyelidik.

UNIMAS, melalui UnIC bekerjasama dengan MTDC sejak Mei 2021 dalam beberapa program keusahawanan dan pembangunan teknologi dalam kalangan penyelidik dan pelajar.

Kerjasama ini merupakan salah satu inisiatif UNIMAS untuk kecemerlangan pendidikannya dan peluang untuk mengoptimumkan sumber daya untuk menjadi lebih inovatif dalam menghadapi post Covid-19.

Kepentingan kerjasama antara akademik dan industri telah diterjemahkan dalam Pelan Strategik UNIMAS 2016-2020.

Di bawah fokus strategik Keunggulan dalam Ekosistem Inovasi, UNIMAS menekankan pada peningkatan usaha untuk mencapai inovasi yang sangat berpotensi melalui kolaborasi universiti dan industri dan program pemindahan pengetahuan.

Jaringan industri yang kuat dan berterusan akan menguntungkan bukan sahaja universiti tetapi juga menyumbang kepada keseluruhan rantai nilai pendidikan dan inovasi, dari penyediaan dan penyampaian kurikulum, pembiayaan dan penempatan graduan serta penyelidikan, pengembangan dan pengkomersialan.

MTDC dalam usaha dan inisiatifnya untuk mendukung teknologi, penyelesaian dan pengembangan bakat i4.0 tempatan melihat penandatanganan MoU dengan UNIMAS sebagai perkongsian strategik dalam bidang teknologi, keusahawanan, khidmat nasihat, magang pelajar dan pekerjaan siswazah terutama di i4.0.

MTDC akan bekerjasama dengan 100 usahawan yang merupakan pelajar dan penyelidik UNIMAS menjelang suku pertama 2022.

Ketua Pegawai Eksekutif MTDC, Dato’ Norhalim Yunus berkata, “Saya berharap melalui kolaborasi ini, kami akan bekerjasama untuk melengkapkan para pelajar dan penyelidik dengan bimbingan, pengetahuan dan kemahiran yang diperlukan mengenai teknologi i4.0. Kerjasama ini juga akan membolehkan MTDC untuk berkolaborasi dengan syarikat ekosistemnya untuk memulakan pusat retrofit di UNIMAS,” katanya.

Oleh NUR AIN OTSMAN

See author's posts


Lelaki harungi detik cemas terlibat kemalangan kendiri

SIBU: Seorang lelaki berdepan detik cemas apabila kereta yang dipandunya terlibat dalam kemalangan kendiri di Jalan Ling Chu Ming, malam tadi.

Ketua Balai Bomba dan Penyelamat (BBP) Sungai Merah TPgB II Abdul Mutalif Ja’afar berkata, sepasukan anggota dari Balai Bomba dan Penyelamat (BBP) Sungai Merah dikejarkan ke lokasi sejurus menerima panggilan 9.23 malam.

“Komander operasi maklumkan kemalangan kendiri melibatkan sebuah kereta. Terdapat seorang mangsa telah dikeluarkan oleh orang awam sebelum ketibaan Pasukan Keluaran Operasi (PKO) di lokasi kejadian,” jelasnya menerusi satu kenyataan.

Katanya, anggota Unit Bantuan Perkhidmatan Kecemasan (EMRS) membuat pemeriksaan ke atas mangsa berumur 49 tahun untuk memastikannya tidak mengalami sebarang kecederaan dan seterusnya diserahkan kepada pihak polis untuk tindakan selanjutnya.

“PKO membuat pemeriksaan menyeluruh di kawasan kemalangan bagi memastikan keadaan di lokasi kemalangan selamat.

“Setelah selesai membuat pemeriksaan di lokasi kejadian PKO bertolak balik ke balai,” ujarnya.

Oleh AKUN GIMAN

See author's posts


Servex, Green Packet jalin kerjasama

KUALA LUMPUR: Servex (Malaysia) Sdn Bhd, pembekal produk teknologi maklumat dan komunikasi (ICT) dan pengedar komponen komputer, bekerjasama dengan Green Packet Bhd untuk menjadi antara pengedar saluran IT untuk penyelesaian KipleLive, yang termasuk pengimbas haba FR.

Produk itu disepadukan dengan kecerdasan buatan, pengecaman wajah dan perkhidmatan yang dihoskan awan untuk mengimbas dan mencatatkan suhu dan kehadiran setiap pekerja dan pengunjung, walaupun dengan memakai topeng muka.

“Walaupun semakin banyak pejabat dibenarkan untuk beroperasi semasa Perintah Kawalan Pergerakan Bersyarat, penting untuk majikan mematuhi prosedur operasi standard (SOP) yang ditetapkan oleh pihak berkuasa dalam mengekang penularan Covid-19,” kata Jerry Soon, Pengurus Besar Servex.

Oleh itu, Servex mahu membawa penyelesaian ke pasaran dan memenuhi keperluan rakan perniagaan dan pelanggan dengan mempersiapkan mereka untuk memulakan semula operasi perniagaan mereka tidak lama lagi, katanya.

Ketua Pegawai Eksekutif KipleLive, Ti Lian Seng berkata, pengimbas haba FR amat sesuai untuk perusahaan kecil dan sederhana, sekolah dan kilang. Selain itu, peranti ini dapat mengukur satu orang pada satu masa dengan kelajuan sehingga 30 orang dalam satu minit.

“Penyelesaian ini juga dilengkapi dengan aplikasi yang membantu perniagaan mematuhi SOP ketat yang digariskan oleh kerajaan seperti memasukkan butiran peribadi dan keluarga serta catatan perjalanan untuk pengesanan kontak. Bukan itu sahaja, aplikasi KipleLive membolehkan pernyataan kesihatan harian pekerja yang mengurangkan kertas kerja berkaitan pematuhan dan hubungan manusia.”

“Dengan mempunyai Servex sebagai antara pengedar kami yang juga anak syarikat Acer, saya pasti ramai orang dan perniagaan akan mendapat manfaat daripada penyelesaian KipleLive dalam norma baharu selepas Covid-19,” kata Ti.

Servex pada masa ini mempunyai lebih 3,000 pengedar di seluruh negara, dengan ibu pejabat di Selangor, dan 15 pejabat cawangan beroperasi sepenuhnya di setiap negeri.

Ia turut memperluaskan operasinya dalam bidang e-dagang baru-baru ini sebagai sebahagian daripada strateginya untuk mencapai khalayak yang lebih luas. Antara pelan dalam perancangan ialah menawarkan penyelesaian yang lebih inovatif termasuk Internet-of-Things (IoT) berikutan pendigitalan adalah kunci untuk maju.- Bernama

See author's posts


‘Hari paling berdarah’

YANGON: Sekurang-kurangnya 38 orang mati semalam pada pada ‘hari paling berdarah’ dalam krisis Myanmar, kata Pertubuhan Bangsa-Bangsa Bersatu (PBB).

Ia ekoran junta menentang protes yang semakin meningkat terhadap rampasan kuasa dengan tindakan keras yang dikatakan Amerika Syarikat (AS) sebagai ‘terkejut dan benci’.

Myanmar mengalami kekacauan sejak 1 Februari lalu apabila tentera menggulingkan dan menahan pemimpin awam, Aung San Suu Kyi, mengakhiri eksperimen selama satu dekad negara dengan demokrasi dan mencetuskan tunjuk perasaan besar-besaran setiap hari.

Tekanan antarabangsa semakin meningkat yang mana kuasa Barat berulang kali menekan Jeneral Myanmar dengan sekatan, Britain meminta mesyuarat Majlis Keselamatan PBB, dan selepas kematian semalam, AS menyatakan sedang mempertimbangkan tindakan selanjutnya.

Namun, junta setakat ini mengabaikan kecaman global, menangani protes dengan kekerasan yang semakin meningkat.

“Hari ini sahaja 38 orang mati,” utusan PBB ke Myanmar, Christine Schraner Burgener, memberitahu wartawan sambil menambah lebih 50 orang telah mati sejak pengambilalihan kuasa oleh tentera, dengan banyak lagi yang cedera.

“Hari ini adalah hari paling berdarah sejak rampasan kuasa berlaku,” katanya, tanpa memberikan keterangan lebih lanjut, termasuk perincian kematian.

Beliau meminta PBB supaya mengambil ‘langkah yang sangat keras’ terhadap Jeneral tentera, dan menambah bahawa dalam perbincangannya dengan pihak terbabit, mereka telah menolak ancaman sekatan.Beliau berkata, junta berjanji untuk mengadakan pilihan raya dalam tempoh ‘setahun’.

“Saya akan terus berusaha, kami tidak akan berputus asa,” katanya.Keganasan itu membuat AS ‘terkejut dan benci,” kata jurucakap Jabatan Luar Negara, Ned Price, menyatakan kepada wartawan.

“Kami menyeru semua negara supaya bersatu hati mengutuk keganasan yang dilakukan oleh tentera Myanmar terhadap rakyatnya sendiri.”Beliau merujuk China, yang sering dianggap musuh AS sebagai sekutu utama tentera Myanmar.

“China memang mempunyai pengaruh di rantau ini. Ia memang mempunyai pengaruh dengan junta. Kami telah meminta China supaya menggunakan pengaruh itu dengan cara yang membina, dengan cara yang memajukan kepentingan rakyat Myanmar,” kata Price.

Beliau berkata, AS yang telah mengenakan sekatan terhadap pemimpin junta, sedang meneliti tindakan selanjutnyaPada masa sama, pihak berkuasa tentera Myanmar mendakwa seorang jurugambar Associated Press (AP) dan lima lagi wartawan yang membuat liputan protes menentang rampasan kuasa.

Jurugambar AP, Thein Zaw, 32, ditahan pada Sabtu lalu selepas dia membuat liputan tunjuk perasaan di Yangon.

Myanmar tegang sejak 1 Februari lalu apabila tentera menahan Aung San Suu Kyi dan pemimpin awam lain, sekali gus mengakhiri proses demokrasi negara itu meskipun mendapat bantahan ramai.

Peguam Thein Zaw berkata, jurugambar dan lima wartawan Myanmar itu dituduh di bawah undang-undang bagi mengekang ketakutan, berita palsu dan gangguan kepada kakitangan kerajaan secara langsung atau tidak langsung.

Junta tentera hanya meminda peruntukan itu bulan lalu dengan menambah hukuman penjara daripada dua tahun kepada tiga tahun.

Menurut AP, lima lagi wartawan adalah dari Myanmar Now, Myanmar Photo Agency, 7Day News, Zee Kwet Online dan seorang pekerja bebas.

Timbalan Presiden bagi berita antarabangsa AP, Ian Philips, menggesa Thein Zaw dibebaskan dengan segera.

“Wartawan bebas perlu dibenarkan untuk bebas bergerak dan secara selamat melaporkan berita tanpa ketakutan, AP mengecam penahanan Thein Zaw,” katanya.

Sejurus tragedi rampasan kuasa itu, pihak berkuasa menggunakan pelbagai taktik untuk mengekang penunjuk perasaan termasuklah melepaskan gas pemedih mata, meriam air, peluru getah dan peluru hidup.

Tunjuk perasaan Ahad lalu dilihat paling berdarah dalam rampasan kuasa itu apabila Pertubuhan Bangsa-Bangsa Bersatu (PBB) mendakwa 18 penunjuk perasaan terbunuh.

Menurut sebuah badan pemantau, Persatuan Bantuan Tahanan Politik (AAPP), lebih 1,200 orang ditahan sejak tunjuk perasaan itu dengan kira-kira 900 masih dipenjara atau menanti dikenakan hukuman.

AAPP juga melaporkan bahawa antara yang ditahan itu termasuk 34 wartawan, termasuk 15 yang sudah dibebaskan setakat ini. – AFP

See author's posts


Jumlah bekerja sendiri di Korea Selatan menurun

SEOUL: Jumlah mereka yang bekerja sendiri di Korea Selatan telah menurun dengan kadar yang jauh lebih cepat pada 2020 berbanding tahun lalu setelah dilanda pandemik Covid-19, menurut data yang ditunjukkan semalam.

Ekonomi keempat terbesar Asia itu mempunyai 5.548 juta individu yang bekerja sendiri sehingga akhir Julai, menurun 127,000 berbanding bulan yang sama tahun lepas, menurut data daripada Institut dan Statistik Perniagaan Kecil Korea, lapor agensi berita Yonhap.

Penurunannya jauh lebih tinggi daripada jumlah tahun sebelumnya. Pada Julai tahun lalu, jumlahnya mengikut tahun menurun sebanyak 26,000.Mereka yang bekerja sendiri dengan pekerja berjumlah 1.345 juta pada akhir Julai tahun ini, merosot 175,000 orang dari tahun sebelumnya.

Sebaliknya, jumlah orang yang bekerja sendiri tanpa pekerja meningkat kepada 4.203 juta, kenaikan 48,000 dari tahun sebelumnya.

Golongan yang bekerja sendiri di Korea Selatan sangat terjejas dengan pandemik COVID-19 dan langkah penjarakan sosial seterusnya, telah mengakibatkan perbelanjaan pengguna di negara ini menurun.

Pakar mendesak pemerintah mengadakan langkah-langkah yang dapat menyokong golongan yang bekerja sendiri di negara itu daripada kemelesetan ekonomi.

Kerajaan telah memperuntukkan perbelanjaan tambahan bernilai sekurang-kurangnya 7 trilion won (US$5.9 bilion) sebagai sokongan negara yang “disesuaikan” kepada mereka yang terjejas dengan pandemik Covid-19, termasuk mereka yang bekerja sendiri.

Di Wellington, kira- kira satu daripada 14 pekerja mengatakan mereka mungkin akan kehilangan pekerjaan atau perniagaan menjelang pertengahan 2021, lapor agensi berita Xinhua, memetik jabatan statistik New Zealand, Stats NZ.

Tinjauan yang dilakukan terhadap pekerja pada suku Jun 2020 menunjukkan tujuh peratus daripadanya kemungkinan besar akan hilang pekerjaan atau perniagaan dalam tempoh 12 bulan akan datang, kata Stats NZ.

Di peringkat nasional, ia mewakili 185,000 pekerja. Sebanyak 18 peratus lagi atau 468,000, merasakan mempunyai sedikit peluang manakala empat peratus lagi atau 105,000 tidak pasti apa yang akan berlaku.

Sebilangan besar mereka yang terbabit dalam tinjauan itu, 71 peratus atau 1.86 juta, mengatakan sama ada terdapat sedikit kemungkinan atau tiada langsung mereka akan kehilangan pekerjaan atau perniagaan.

Tinjauan mengenai tenaga kerja itu dibuat dalam tempoh tiga bulan dari April hingga Jun. -Bernama

See author's posts


Industri halal antara bidang kerjasama baharu boleh diterokai Malaysia, Brunei

BANDAR SERI BEGAWAN: Pembangunan industri halal terutama yang melibatkan makanan adalah antara kerjasama baharu yang boleh diteroka bersama oleh Malaysia dan Brunei dalam era pascapandemik.

Menteri Luar, Datuk Seri Dr Zambry Abdul Kadir berkata berdasarkan jumlah penduduk Islam di seluruh dunia mencecah kira-kira dua bilion, pelaburan bersama antara Malaysia dan Brunei dalam membangunkan industri halal boleh dilaksanakan dengan baik terutama penyediaan makanan halal.

“Apabila adanya keupayaan ini, ia akan membuka lembaran baharu dari segi kualiti dan pensijilan industri halal yang dapat memberi impak baik. Malaysia dan Brunei antara yang dihormati dalam (perkara melibatkan) kualiti makanan, penentuan halal produk makanan.

“Industri halal kita boleh teroka lebih lagi. Ini cadangan awal untuk mencari ruang (kerjasama) baharu,” katanya ketika ditemui media Malaysia di sini, pada Selasa.

Beliau berkata Memorandum Persefahaman (MoU) antara Lembaga Pembangunan Pelaburan Malaysia (MIDA) dan Agensi Pelaburan Brunei (BIA) akan dimeterai semasa lawatan rasmi dua hari Perdana Menteri Datuk Seri Anwar Ibrahim di Brunei bermula hari ini.

Selain industri makanan halal, ia akan turut melibatkan beberapa sektor penting seperti ekonomi digital, minyak dan gas, pembuatan pintar, kecerdasan buatan (AI), pertanian pintar dan pelancongan, katanya.

“Ini adalah persefahaman yang sangat signifikan dalam rangka hubungan perniagaan menerusi agensi yang terbabit. MITI (Kementerian Perdagangan Antarabangsa dan Industri) dan agensi pelaburan lain akan ada perancangan dalam memastikan kedua-dua pihak dapat bekerjasama dengan mantap, melihat aspek perniagaan baharu, yang akan merancakkan pertumbuhan ekonomi,” katanya.

Zambry berkata dalam hal perdagangan pula, wujud potensi untuk kedua-dua negara mempertingkatkannya ketika aktiviti import dan eksport menunjukkan pertumbuhan baik.

“Perbincangan dalam pertemuan awal Sultan Brunei dan Perdana Menteri hujung tahun lepas (semasa Lawatan Khas Sultan Brunei ke Malaysia pada 28 Nov, 2022) turut menyentuh beberapa hal. Antara yang dilihat (langkah untuk) hubungan dagang dapat dipertingkatkan,” katanya.

Beliau berkata dalam era pascapandemik, berlaku perubahan ke atas rantaian bekalan atau penawaran yang sedia ada di seluruh negara, dan perang Rusia-Ukraine memburukkan lagi situasi ini.

“Idea globalisasi pun dicabar, tidak dapat memenuhi permintaan. Namun ada potensi baharu yang boleh dibangunkan iaitu kerjasama di peringkat rantau. Dalam hal ini, Asean boleh berperanan besar untuk menentukan penawaran tidak terganggu.

“Pergerakan barangan dan perkhidmatan dapat dilakukan dalam rantau Asean dengan lebih mudah, bermaksud, tidak perlu bergantung kepada sumber yang terlalu jauh. Kerjasama di peringkat Asean akan beri kelebihan untuk kita.

“Saya yakin Malaysia dan Brunei akan meneliti kerjasama peringkat rantau ini yang akan memberi nilai tambah, dapat mengatasi kesenjangan ekonomi,” katanya.

Zambry berkata apabila semua sektor ekonomi dibuka semula selepas pandemik, hubungan Malaysia-Brunei telah mencatatkan prestasi positif dengan jumlah perdagangan melebih RM10 bilion, sekali gus memberikan keyakinan untuk penerokaan kerjasama dalam banyak bidang baharu.

Pada 2022, Brunei ialah rakan dagang ke-26 terbesar Malaysia di peringkat dunia serta keenam terbesar dalam Asean dengan jumlah perdagangan mencecah RM13.2 bilion (AS$2.98 bilion).

Bagi tempoh Januari-Disember 2022, Malaysia merekodkan peningkatan jumlah eksport ke Brunei sebanyak 33.3 peratus berbanding pada 2021 dengan sebanyak RM7.4 bilion (AS$1.68 bilion).

Jumlah import dari Brunei pula sebanyak RM5.82 bilion (AS$1.21 bilion) iaitu peningkatan 154.8 peratus dari angka pada tahun sebelumnya. – Bernama.

See author's posts


Sarawak mahu lebih banyak penerbangan domestik, antarabangsa

KUCHING: Sarawak mahu syarikat penerbangan meningkatkan penerbangan domestik dan antarabangsa bagi memacu industri pelancongan termasuk perniagaan di negeri ini.

Menteri Pengangkutan, Dato Sri Lee Kim Shin berkata bagi tujuan itu kementeriannya bekerjasama rapat dengan agensi berkaitan.

Ini termasuk Suruhanjaya Penerbangan Malaysia (MAVCOM), Pihak Berkuasa Penerbangan Awam Malaysia (CAAM), Malaysia Airports Holdings Berhad (MAHB) dan mengadakan hubungan rapat dengan syarikat penerbangan.

“Ini kerana kita mahu meningkatkan penerbangan domestik dan antarabangsa bagi memacu industri pelancongan termasuk perniagaan,” katanya dalam perutusan Tahun Baharu Cina.

Sementara itu, Lee juga menasihatkan semua pengguna jalan raya yang pulang ke kampung halaman pada musim cuti Tahun Baharu Cina ini untuk memandu dengan selamat.

Katanya, mereka harus sentiasa berwaspada terutamanya pada musim cuaca yang tidak menentu kebelakangan ini.

“Tahun ini, pihak kementerian saya bersama Majlis Keselamatan Jalan Raya Sarawak akan terus menerapkan amalan keselamatan jalan raya yang baik.

“Keselamatan jalan raya adalah usaha bersama dan marilah kita bekerjasama menyediakan keselamatan jalan raya yang lebih selamat sekali gus menjadi pengguna yang beradab dan semoga semua selamat sampai ke destinasi,” katanya.

Q

See author's posts


Runtuhan Bangunan di KARACHI

KARACHI: Sekurang-kurangnya seorang dilaporkan maut dan empat yang lain cedera dalam kejadian bangunan runtuh di Karachi, Pakistan pada Khamis.

Ketika ini, anggota bomba dan pasukan penyelamat masih melakukan operasi mencari mangsa yang dikhuatiri masih tertimbus dalam runtuhan pangsapuri dua tingkat itu dengan bantuan jentera berat.

Memetik laporan media antarabangsa, mereka yang ditemui cedera sedang menerima rawatan di hospital.

Untuk rekod, bangunan runtuh sering berlaku di Pakistan susulan struktur bangunan yang lemah akibat menggunakan bahan binaan murah dan tidak mengikut garis panduan yang ditetapkan.

Jun lalu, 22 maut dalam kejadian seumpama itu di Karachi.-AFP

See author's posts


Industri perkayuan Sarawak catat pertumbuhan positif  – Awang Tengah

KUCHING: Industri perkayuan Sarawak merekodkan pertumbuhan memberangsangkan pada suku pertama dengan perolehan eksport berjumlah RM1 bilion.Timbalan Premier Sarawak Datuk Amar Awang Tengah Ali Hasan berkata, pemulihan industri itu selari dengan dasar Pelan Strategi Pasca Covid-19 (PCDS) 2030.“Dengan menggalakkan pemain industri untuk menerokai produk perkayuan bernilai tinggi dan penggunaan teknologi terkini.“Kita juga menggalakan pemain industri perkayuan untuk menfokuskan kepada penghasilan produk perkayuan bernilai tinggi seperti penghasilan perabot dan kayu asli.“Malah peningkatan itu merupakan petunjuk bahawa industri berkenaan mula pulih kerana terjejas susulan penularan Covid-19,”katanya ketika ditemui pada Majlis Berbuka Puasa dan Penyampaian Sumbangan oleh Perbadanan Kemajuan Perusahaan Kayu Sarawak (PUSAKA) di sini, malam tadi.Jelas Awang Tengah, pada masa sama mereka (pemain industri) digalakan untuk mengubah cara mereka beroperasi dengan mempertingkatkan penggunaan teknologi,” katanya“Jumlah penghasilan produk perkayuan daripada hutan asli di Sarawak sudah menurun berbanding sebelum ini kerana menumpukan penghasilan produk-produk daripada sumber perladangan atau penanaman semula hutan.“Ia susulan Sarawak sudah menguatkuasakan dasar mandatori bagi pemegang lesen pembalakan untuk melaksanakan persijilan hutan sekali gus membantu dalam mengurangkan kemusnahan hutan asli.“Ini adalah selari dengan apa yang kita laksanakan, kita pertingkatkan untuk memperkasakan pengurusan hutan yang mampan.”Jelasnya lagi, eksport utama produk perkayuan adalah papan lapis dan vinyl.“Kita menggalakkan eksport kepada produk-produk yang mempunyai nilai tinggi dan perabot merupakan satu daripada produk yang kita lebih berikan tumpuan.”Pada 2022, industri perkayuan Sarawak mencatatkan perolehan eksport sebanyak RM3.4 bilion ringgit.Pasaran utama bagi produk perkayuan Sarawak adalah termasuk Jepun, Korea dan India serta beberapa negara ASEAN, Eropah, Amerika Syarikat dan Australia.Oleh Azreen Keria

See author's posts


Mayat nelayan karam ditemui

SHEILA ZAIDI

BAKO : Mayat seorang mangsa bot karam di perairan Pulau Lakei di sini Sabtu lalu berjaya ditemui oleh nelayan pagi semalam.

Pengarah Agensi Penguatkuasaan Maritim Malaysia (APMM) Sarawak, Laksamana Pertama Robert Teh Geok Chuan berkata, mayat mangsa ditemui pada jarak satu batu nautika barat laut Pulau Lakei iaitu lokasi mangsa dilaporkan hilang.

“Ketika dijumpai mangsa masih lengkap berpakaian berbaju merah lengan panjang dan mayat mangsa seterusnya dibawa ke jeti Kampung Bako. “Ahli keluarga mangsa juga telah mengesahkan mayat yang dijumpai adalah mangsa yang dilaporkan hilang,” katanya pemberita dalam satu kenyataan semalam.

Menurut Robert, mayat seterusnya dibawa ke Hospital Umum Sarawak (HUS) untuk tindakan lanjut.

Katanya, dengan penemuan dan pengesahan mayat mangsa, operasi CARILAMAT ditamatkan sepenuhnya pada jam 9.40 pagi semalam.

Robert Teh Geok Chuan mewakili Maritim Negeri Sarawak merakamkan setinggi-tinggi penghargaan kepada semua agensi dan komuniti Maritim yang telah memberikan komitmen dan usaha yang tinggi dalam operasi yang dijalankan.

Sabtu lalu, mangsa, Jamlee Masli, 41, hilang selepas bot yang dinaikinya bersama bapa dan adiknya karam di laut berhampiran Pulau Lakei.Bapa dan adik mangsa bagaimanapun terselamat dalam kejadian tersebut.

Berdasarkan rakaman percakapan daripada mangsa yang selamat, memaklumkan bot mereka telah karam pada jam 9.30 pagi dan mereka bertiga telah berenang menuju ke Pulau Lakei dengan berpaut pada dua jaket keselamatan.

Mereka bertiga tiba di Pulau Lakei pada jam lebih kurang 5.30 petang, namun kira-kira 50 meter sebelum tiba, mangsa telah terlepas daripada pautan dan hilang.Mangsa disahkan meninggal dunia selepas mayatnya ditemui semalam.

Operasi mencari dan menyelamat (SAR) ini turut disertai oleh anggota daripada Jabatan Bomba dan Penyelamat Sarawak (JPBM) dan penduduk kampung Bako.

See author's posts


IPD Kuching buru nombor pendaftaran ‘fancy’, kabur, palsu

KUCHING: Sebanyak 23 kenderaan telah ditahan dalam tempoh satu jam Operasi Khas (Ops Khas) pematuhan nombor pendaftaran kenderaan dijalankan oleh Ibu Pejabat Polis Daerah (IPD) Kuching melalui Bahagian Siasatan dan Penguatkuasaan Trafik (BSPT) di sepanjang Jalan Song, sebentar tadi.

Mengetuai Ops Khas, Ketua Polis Daerah Kuching, ACP Ahsmon Bajah, memberi amaran bahawa IPD dan BSPT memandang serius dalam mengesan kenderaan yang menggunakan nombor pendaftaran palsu serta yang tidak mematuhi spesifikasi ditetapkan seperti kabur dan ‘fancy’.

Beliau berkata sejak 2021, sebanyak 7,243 saman telah dikeluarkan bagi kesalahan tersebut.

“IPD dengan kerjasama BSPT menyasarkan kenderaan dengan nombor pendaftaran sedemikian yang merupakan kesalahan di bawah Seksyen 14(4) Akta Trafik Jalan 1987.

“Daripada kesalahan ini, denda antara RM300 hingga RM3,000 dikenakan kepada pesalah. Setakat ini, sejumlah RM2.1 juta telah dikutip,” jelasnya.

Katanya lagi, polis juga telah mengesan 48 kenderaan menggunakan nombor palsu.

Ahsmon berkata, operasi hari ini bertujuan memastikan semua pihak mematuhi penggunaan nombor pendaftaraan menepati spesifikasi yang ditetapkan undang-undang. Perbuatan menggunakan nombor pendaftaran yang palsu atau kabur dan fancy akan menimbulkan masalah bukan sahaja kepada diri sendiri tetapi orang lain juga.

“Ketika polis melakukan perangkap laju, mereka gagal menangkap nombor yang betul kerana nombor pendaftaran yang dikenakan terlalu kecil dan tidak jelas.

“Saman kadangkala dikeluarkan kepada pemandu yang salah dan ini perlu dihentikan,” ujarnya.

Selain itu, pihak polis juga komited untuk keluarkan saman kepada mereka yang mengubah suai ekzos dengan bunyi dentuman kuat dan mendatangkan gangguan bunyi kepada pengguna jalan raya lain.

Beliau menggesa mereka yang telah mengubah suai kenderaan tidak mengikut spesifikasi untuk ubah ke keadaan asal supaya tidak disaman.

Oleh Connie Chieng

See author's posts


Abang Jo tiba di Simunjan

SIMUNJAN: Premier Sarawak, Datuk Patinggi Tan Sri Abang Johari Tun Openg tiba di Kampung Tanjung Pisang Simunjan, sebentar tadi untuk menghadiri program majlis Pemimpin Bersam Rakyat pagi ini.

Antara yang hadir menyambut Pemgerusi Gabungan Parti Sarawak (GPS), itu ialah calon muka baharu GPS untuk kerusi Parlimen Batang Sadong, Rodiyah Sapiee.

Pengisian program pagi ini termasuk perasmian Masjid Darul Amillin, Tanjung Pisang.

See author's posts


Mampu serlahkan potensi sebenar diri anda- Nicol Kekalahan, waktu sukar

ADALAH satu kebiasaan bagi seseorang untuk menghadapi masa sukar serta kegagalan, namun dengan susah payah itulah juga menjadikan mereka kuat dan menuju kejayaan lebih besar, demikian perkongsian bekas ratu skuasy negara Datuk Nicol David.

Bekas pemain nombor satu dunia berusia 37 tahun yang dinobatkan sebagai Atlet Terunggul Sepanjang Zaman Dunia pada Isnin lepas berkata meskipun mengecapi pelbagai kejayaan yang melengkapkan dirinya sebagai bintang skuasy paling berjaya, namun kepayahan dihadapi benar-benar mendorongnya menjadi lebih baik.

Nicol, yang meraih 81 gelaran Jelajah Dunia Persatuan Skuasy Profesional (PSA) sepanjang hampir 20 tahun dalam karier profesionalnya berkata kekalahan yang dihadapinya memainkan peranan paling penting dalam membentuknya sehingga menjadi ikon sukan berkenaan.

“Sama ada saya kalah, menjadi pemain nombor satu dunia dan tidak tahu bagaimana mengatasi tekanan atau apa yang harus dilakukan menjadi nombor satu dunia, perasaan itu membantu saya mengenal pasti apa yang benar-benar penting bagi saya, untuk bekerja lebih keras dan mencari jalan untuk terus memperbaiki diri.

“Ketika berada di puncak, saya belajar mengambil pertandingan sebagai sesuatu yang baik untuk saya. Saya menggunakannya untuk melihat sejauh mana potensi saya dapat pergi, bukan hanya untuk satu tahun tetapi berapa lama saya dapat bertahan dengan apa yang saya dapat.

“Itulah keseluruhan pengalaman yang saya dapat dalam skuasy dan saya sangat bersyukur untuk masa yang saya ada dan semua perkara yang telah saya pelajari dalam karier saya.

“Seseorang harus percaya pada diri sendiri dan tidak melihat kegagalan sebagai sesuatu yang buruk dan menyerah, tetapi perlu kembali lebih kuat dan berusaha lebih gigih untuk merealisasikan potensi sebenar seseorang,” kata Nicol dalam rancangan bual bicara Bernama Radio semalam.

Tidak ada yang perlu dikesalkan oleh bekas atlet kelahiran Pulau Pinang itu selepas mencapai segala yang mungkin termasuk gelaran juara dunia lapan kali, pemegang rekod paling lama 109 bulan (sembilan tahun) sebagai pemain nombor satu dunia dan muncul atlet paling berjaya di Sukan Asia dengan tujuh pingat emas keseluruhannya.

Mengenai masa depannya, Nicol berkata beliau berharap dapat melihat dan mendengar kisah mengenai kejayaan dari Yayasan Nicol David dalam tempoh lima tahun akan datang dan terus berusaha memperkasa remaja dan wanita.

“Saya berharap yayasan ini akan mempunyai kisah kejayaan. Apabila kanak-kanak belajar sesuatu yang baharu, dalamskuasy atau sukan lain, ia telah mengubah kehidupan mereka. Ia menjadi salah satu detik terbaik saya untuk mengetahui asas yang saya kumpulkan telah memberi kesan kepada kanak-kanak ini, ”katanya.

Nicol yang kini berpangkalan di Colombia dan akan kembali ke Malaysia pada bulan depan setelah lebih setahun berada di sana berkata perkara pertama yang berlegar di fikirannya adalah untuk bertemu keluarga dan menikmati makanan tempatan.

Rancangan bual bicara berkenaan boleh diikuti di Facebook Bernama Radio: https://web.facebook.com/watch/?v=941614396371121. – Bernama

See author's posts


OKU disaran cebur bidang perniagaan

KUALA LUMPUR: Golongan Orang Kelainan Upaya (OKU) disarankan menceburi bidang perniagaan ke arah usaha meningkatkan taraf ekonomi mereka dengan memanfaatkan pelbagai kemudahan disediakan kerajaan.

Ini termasuk Skim 1 OKU 1 Perniagaan (S1OKU1P) oleh Suruhanjaya Syarikat Malaysia (SSM) yang membolehkan golongan itu mendaftarkan perniagaan baharu dan memperbaharui pendaftaran perniagaan secara percuma.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, berkata, kemudahan itu sebahagian daripada komitmen agensi terbabit dalam memenuhi tanggungjawab sosial korporat (CSR) mereka.

“Inisiatif S1OKU1P bertujuan menggalakkan golongan istimewa ini menceburi bidang perniagaan secara sah di sisi undang-undang, sekali gus membantu meningkatkan taraf hidup dan sosio ekonomi mereka.

“Melaluinya, golongan OKU boleh mendaftar dan memperbaharui perniagaan mereka di SSM secara percuma bagi sebuah perniagaan yang diusahakan mereka,” katanya.

Terdahulu, beliau menyerahkan Sijil Pendaftaran Perniagaan SSM kepada usahawan Nasi Lemak Bujang Dekk’s Matt, Mohd. Nor Abdullah di Amber Business Plaza berhampiran Kedai Kek LRT Cheras, di sini.

Ia disusuli penyerahan zakat korporat RM3,000 kepada usahawan gigih itu yang disampaikan Ketua Setiausaha KPDNHEP, Datuk Seri Hasnol Zam Zam Ahmad merangkap Pengerusi SSM sambil disaksikan Ketua Pegawai Eksekutif SSM, Nor Azimah Abdul Aziz.

Alexander berkata, dengan mendaftarkan perniagaan di SSM, mereka dapat memberi keyakinan kepada pelanggan untuk berurusniaga, selain berpeluang mengembangkan potensi perniagaan yang diusahakan.

“Memiliki sebuah perniagaan yang sah amat penting bagi setiap usahawan, termasuk golongan OKU bagi membolehkan mereka memenuhi syarat permohonan untuk mendapatkan bantuan latihan kemahiran, kemudahan pembiayaan dan pelbagai inisiatif lain disediakan kerajaan,” ujarnya.

“Ketika ini, Akta Pendaftaran Perniagaan 1956 menetapkan fee bagi mendaftarkan perniagaan baharu dan pembaharuan pendaftaran perniagaan RM60 bagi pendaftaran menggunakan nama tred dan RM30 bagi pendaftaran menggunakan nama sendiri.

Bagaimanapun, Melalui S1OKU1P, golongan OKU dikecualikan daripada membayar fee berkenaan.

Setakat 31 Oktober lalu, sebanyak 12,161 perniagaan berjaya didaftarkan di bawah S1OKU1P, dengan 1,686 golongan OKU memanfaatkan skim itu sepanjang 1 Januari hingga 31 Oktober lalu.

“Ia peningkatan empat peratus berbanding tempoh sama tahun lalu dan kita mengunjurkan perangkaan itu terus mencatatkan peningkatan hingga akhir tahun ini.

“Bagaimanapun, bilangan OKU yang memanfaatkan skim ini juga dilihat masih rendah iaitu hanya pada kadar 2.4 peratus berbanding jumlah keseluruhan mereka yang berdaftar dengan Jabatan Kebajikan Masyarakat (JKM) iaitu seramai 581,265 pada 31 Oktober lalu,” jelasnya.

Justeru, beliau menggesa lebih ramai golongan itu memanfaatkan kemudahan berkenaan, malah ia cukup signifikan bersempena Sambutan Hari OKU Peringkat Antarabangsa 2020 esok.

Kisah Mohd. Nor, yang cacat kedua-dua tangannya sejak lahir, tular di laman sosial berikutan kegigihannya mengusahakan perniagaan nasi lemak bagi menyara kehidupannya.

Malah, kisah kegigihannya menjadi motivasikerana tidak menjadikan kekurangan fizikalnya sebagai halangan untuk mencari rezeki, termasuk menceburi bidang perniagaan.

“Kegigihan Dekk’s Mat memberi inspirasi dan menyuntik semangat kepada kita semua untuk meneruskan kehidupan, terutama dalam keadaan serba mencabar ketika ini.

“Kerajaan, khususnya KPDNHEP sentiasa komited untuk membantu membina semula ekonomi domestik kita, terutama dalam memudahkan urusan perniagaan di negara ini, termasuk peniaga kecil seperti Dekk’s Mat,” katanya.

Maklumat lanjut mengenai S1OKU1P boleh diperolehi melalui talian 03-7721 4000 (Pusat Panggilan SSM) atau emel enquiry@ssm.com.my.

See author's posts


Senarai nama eKasih diberi keutamanan terima PPRT

KUALA LUMPUR: Kementerian Pembangunan Luar Bandar (KPLB) memberi keutamaan kepada senarai nama di dalam sistem eKasih bagi proses permohonan Program Perumahan Rakyat Termiskin (PPRT), Dewan Rakyat diberitahu semalam.

Menteri berkenaan Datuk Seri Mahdzir Khalid berkata, bagi tahun depan Pejabat Daerah telah mengeluarkan senarai nama yang dikategorikan sebagai kumpulan miskin dan memerlukan bantuan untuk memiliki rumah.

“Senarai (nama) yang ada dalam itu adalah daripada eKasih… senarai nama itu akan diberi keutamaan dan berdasarkan itulah KPLB akan bagi (PPRT) dan ketiganya adalah senarai (nama) yang dikemukakan oleh Ahli-ahli Berhormat (Ahli Parlimen),” katanya pada Waktu Pertanyaan-Pertanyaan Menteri di Dewan Rakyat semalam.

Beliau menjawab soalan tambahan Datuk Seri Mohd Redzuan Md Yusof (Bersatu-Alor Gajah) mengenai langkah penyelarasan KPLB dalam memberi bantuan segera kepada golongan miskin yang masih mendiami rumah daif.

Sementara itu, Mahdzir berkata KPLB memperuntukkan RM361.1 juta melibatkan 2,400 unit PPRT Bina Baharu (BB) dan 11,450 unit PPRT Baik Pulih (BP) bagi pelaksanaan program berkenaan tahun depan.

“PPRT merupakan usaha kerajaan bagi membolehkan rakyat mendiami rumah yang lebih selamat dan selesa khususnya kepada golongan miskin dan miskin tegar di kawasan luar bandar,” katanya.

Menjawab soalan asal Mohd Redzuan yang bertanya dasar kerajaan membangunkan PPRT menggunakan Sistem Binaan Berindustri (IBS), Mahdzir menjelaskan pelaksanaan PPRT bagi projek BB secara kaedah IBS telah dimulakan pada 2019 bertujuan untuk menjimatkan kos dan mengurangkan tempoh masa pembinaan rumah.

“Ini juga bagi menyahut saranan kerajaan yang menggalakkan peningkatan industri pembinaan dengan memberi tumpuan kepada penggunaan IBS, selaras dengan hala tuju ke arah mencapai status negara maju serta pembinaan lestari,” katanya.

Menurutnya bagi tempoh 2019 sehingga 2021, sebanyak 1,918 atau 50.3 peratus unit rumah PPRT BB telah dilaksanakan secara kaedah IBS berbanding dengan jumlah keseluruhan iaitu 3,833 unit.

Beliau berkata, KPLB juga menyokong usaha pihak agensi pusat untuk melaksanakan semakan semula insentif IBS sedia ada bagi menggalakkan pemaju menggunakan kaedah teknologi itu dalam mengawal kos dan meningkatkan kecekapan pembinaan terutama projek berskala kecil. – Bernama

See author's posts


Muhyiddin jumpa pemimpin PN, BN

KOTA KINABALU: Perdana Menteri Tan Sri Muhyiddin Yassin mengadakan perjumpaan dengan pemimpin daripada Perikatan Nasional (PN) dan Barisan Nasional (BN) di sini semalam.

Muhyiddin yang juga Presiden Bersatu tiba pada 10.35 pagi, disambut oleh pemimpin-pemimpin berkenaan, sebelum beliau mengadakan mesyuarat tertutup dengan lebih 20 pemimpin, dan perjumpaan masih berlangsung ketika berita ini ditulis.

Antara yang hadir Pengerusi BN Datuk Seri Dr Ahmad Zahid Hamidi yang juga Presiden UMNO, Presiden STAR Datuk Dr Jeffrey Kitingan, Presiden SAPP Datuk Yong Teck Lee, Timbalan Presiden PAS Datuk Tuan Ibrahim Tuan Man, Timbalan Presiden PBRS Arthur Joseph Kurup dan Setiausaha Agong PBS Datuk Jahid Jahim.

Turut hadir Pengerusi BN Sabah Datuk Seri Bung Moktar Radin yang juga Pengerusi Badan Perhubungan UMNO Sabah dan Ketua Badan Pimpinan Bersatu Sabah Datuk Hajiji Noor.

PRN Sabah bakal menyaksikan pertandingan bagi merebut 73 kerusi Dewan Undangan Negeri (DUN), dan Suruhanjaya Pilihan Raya (SPR) telah menetapkan hari ini  sebagai hari penamaan calon dan 26 September  ini sebagai hari mengundi.- Bernama

See author's posts


Jangkaan enam bulan dilihat wajar

KUALA LUMPUR: Kerajaan menjangkakan
tempoh pemulihan ekonomi negara memerlukan sekurang-kurangnya enam bulan
selepas krisis COVID-19 berakhir, kata Menteri di Jabatan Perdana
Menteri (Ekonomi), Datuk Seri Mustapa Mohamed.

Menurut beliau, keadaan akan kembali
pulih bukanlah dengan kadar segera, maka
disebabkan itu sasaran tempoh tersebut dipilih adalah dilihat wajar.

“Disebabkan itu, segala pembayaran,
seperti hutang bank, PTPTN (Perbadanan Tabung Pendidikan Tinggi Nasional)
ditangguhkan enam bulan, jadi itulah jangkaan kita. Kita doakan begitu,
maka sudah pasti kita perlu cari strategi lain untuk memulihkan keadaan,”
katanya.

Beliau berkata demikian kepada
Bernama selepas menjadi tetamu dalam program Ruang Bicara terbitan Bernama
TV, malam semalam.

Beliau berkata pelbagai sektor
termasuk sektor pelancongan, perhotelan, peruncitan serta pelaburan
negara terjejas akibat pandemik COVID-19.

“Sektor pelancongan umpamanya, orang
tidak akan datang serta-merta ke Malaysia, jadi kita perlu membuat promosi yang
agak agresif,” katanya.

Menurut Mustapa, ada sesetengah
negara terjejas COVID-19 menjangkakan negara mereka akan mengambil masa
sekurang-kurangnya sembilan bulan sehingga setahun bagi membangunkan
kembali ekonomi masing-masing.

Sementara itu, beliau berkata
kerajaan sedia mengadakan perbincangan dan menerima cadangan daripada
sebahagian perusahaan kecil dan sederhana (PKS) serta usahawan mikro yang
mendakwa tercicir daripada Pakej Rangsangan Ekonomi Prihatin Rakyat (PRIHATIN).

“Ia merupakan bilangan yang
besar dan sudah pasti ia di luar kemampuan kerajaan. Apapun kerajaan sentiasa
terbuka kerana PKS ini peranannya besar iaitu lebih 60 peratus yang bekerja
dalam sektor PKS.

“Oleh itu adalah penting
kerajaan sentiasa berbincang dalam Majlis Tindakan Ekonomi, insya-Allah, bagi
tingkatkan lagi libat urus dengan pihak-pihak berkenaan,” katanya.

Ketika ini, terdapat kira-kira 907,000 usahawan tempatan di seluruh negara.- Bernama

See author's posts


Hilang sekelip mata dibaham sang bedal

BELAWAI:Cukup menyayat hati apabila melihat mangsa dibaham buaya sebelum terus hilang dari pandangan mata dalam kejadian berlaku di Batang Ulu Belawai, pagi semalam

Lebih memilukan, cubaan rakannya untuk menyelamatkan mangsa gagal apabila mangsa terus dibaham buaya dan hilang dari pandangan mata.

Ketika kejadian sekitar 9.00 pagi, mangsa, Ricky Ganya,14, bersama tiga orang rakannya dari Rumah Dadat, Tanjung Manis keluar mencari ‘tekuyong’ (spesies siput) di kawasan tersebut, sebelum mereka terserempak dengan reptilia ganas itu.

Salah seorang saksi (rakan mangsa), beliau cuba menyelamatkan mangsa yang sedang berpaut pada akar pokok bakau, tetapi gagal dan mangsa dibaham buaya terus hilang dari pandangan.

Katanya, ketika kejadian mangsa memakai baju warna hitam dan berseluar pendek berwarna hitam.

Ketua Jabatan Bomba dan Penyelamat Malaysia (JBPM) Zon 4 Sibu, Janggan Muling berkata, pihaknya menerima panggilan 11.28 pagi, sepasukan anggota bersama sebuah jentera dan bot penyelamat dari Balai Bomba dan Penyelamat (BBP) Tanjung Manis dikerah ke lokasi.

“Selepas mendapatkan maklumat daripada salah seorang mangsa. Komander Operasi terus mengarahkan anggota melakukan mencari di permukaan sungai dua kilometer dari lokasi mangsa dibaham buaya,” jelasnya ketika dihubungi oleh pemberita, semalam.

Katanya, pada 12.25 tengah hari operasi mencari dan menyelamat (SAR) mangsa yang disertai pasukan bomba dan penduduk kampung telah dijalankan.

Operasi dijalankan turut menggunakan dua buah bot orang kampung.

Sehingga berita ini ditulis, mangsa masih belum dijumpai.

Oleh Akun Giman / Earl Anek

See author's posts


Keranda kuno 2,500 tahun ditemui

Kaherah: Mesir mengumumkan penemuan lebih 13 keranda yang masih dalam keadaan baik dipercayai berusia lebih 2,500 tahun, lapor agensi berita Xinhua.

Keranda itu, termasuk tiga ruang tertutup, ditemui di dalam lubang sedalam 11 meter, kata kenyataan itu.

Menteri Pelancongan dan Antikuiti Mesir Khaled al-Anany dan Setiausaha Agung Majlis Tertinggi Antikuiti (SCA) Mostafa Waziri mengunjungi lokasi penemuan dan memeriksa tapak ekskavasi berkenaan.

“Ia adalah penemuan keranda terbanyak dalam satu tapak perkuburan sejak Asasif Cachette,” kata menteri itu, sambil merujuk kepada penemuan 30 keranda pada Oktober 2019 di tapak perkuburan Asasif di wilayah Luxor.

“Penemuan di Saqqara termasuk koleksi keranda kayu berwarna dengan keadaan warna dan inskripsi padanya masih dalam keadaan baik meskipun sudah berusia lebih 2,500 tahun,” kata Waziri, yang mengetuai misi arkeologi Mesir di Saqqara, lapor Xinhua.

Waziri berkata, jumlah sebenar keranda yang ditemui termasuk identiti dan pangkat atau kedudukan jasad individu yang ditanam di dalamnya masih belum diketahui.

Bagaimanapun, ia akan diketahui dalam tempoh beberapa hari lagi memandangkan kerja ekskavasi masih dilakukan.

“Misi itu meneruskan kerja ekskavasi di tapak berkenaan dan kita jangka akan menemui lebih banyak penemuan di dalam lubang berkenaan termasuk keranda kayu berwarna dan patung,” kata ketua SCA itu.

Berdasarkan pemeriksaan awal, semua keranda berkenaan ditemui dalam keadaan tertutup dan tidak pernah dibuka.

Sementara itu di Makasar, bisikan ghaib yang didengari seorang lelaki berusia 35 tahun merupakan alasannya untuk memperkosa seorang nenek berusia 65 tahun di Banggae Timur, Majene di Sulawesi Barat.

Walaupun sudah mempunyai isteri dan anak, lelaki itu tergamak melakukan perbuatan itu ketika warga emas berkenaan nyenyak tidur.

Pada kejadian berkenaan, dia memanjat masuk ke rumah nenek itu dan menghampiri mangsa yang tidur di ruang tamu.

Biarpun cuba melawan, mangsa dipukul sehingga akhirnya tidak mampu berbuat apa-apa.

Lebih kejam, lelaki itu menutup mulut wanita itu ketika melakukan perbuatan terkutuk itu.

Susulan kejadian, wanita itu membuat laporan polis yang membawa kepada penahanan suspek.

“Soal siasat mendapati, suspek mendakwa memperkosa nenek yang juga jirannya kerana mendengar suara ghaib,” kata pegawai polis Majene, Jamaluddin.

Selain menahan suspek, polis juga merampas beberapa barang bukti termasuk pakaian milik mangsa.-AFP

See author's posts


Peminjam dihubungi untuk penjadualan semula pinjaman

KUALA LUMPUR: Pihak bank telah menghubungi lebih daripada 394,000 peminjam setakat ini bagi menawarkan bantuan seperti penstrukturan dan penjadualan semula pinjaman untuk terus membantu individu dan perusahaan kecil dan sederhana (PKS) yang terjejas akibat Covid-19.

Menteri Kewangan Tengku Datuk Seri Zafrul Tengku Abdul Aziz berkata daripada jumlah itu, sebanyak 75,000 peminjam merupakan PKS.

“Bank-bank, secara proaktif sedang giat menghubungi para peminjam untuk menawarkan bantuan bersasar termasuklah memanjangkan tempoh pinjaman agar jumlah ansuran bulanan dapat dikurangkan dan memberi pelepasan lain yang bersesuaian sehingga peminjam mencapai kedudukan kewangan yang lebih stabil.

“Selain itu, bank-bank turut menawarkan pengubahan terma utama dan syarat pinjaman pada kadar faedah yang lebih rendah. Sebagai contoh, kemudahan overdraf ditukar kepada pinjaman bertempoh,” kata beliau dalam jawapan bertulis pada persidangan Dewan Rakyat, hari ini.

Ini sebagai menjawab soalan Lim Guan Eng (DAP-Bagan) mengenai sama ada moratorium kewangan akan dilanjutkan selama enam bulan lagi serta bentuk bantuan yang akan ditawarkan jika langkah itu tidak dilanjutkan.

Langkah moratorium itu telah diperkenalkan selama enam bulan antara April hingga September 2020 bagi membantu peminjam individu dan PKS mengurangkan beban aliran tunai, terutamanya ketika pelaksanaan Perintah Kawalan Pergerakan (PKP).

Selain itu, Tengku Zafrul berkata sehingga kini, lebih 7.7 juta rakyat atau 93 peratus peminjam individu serta lebih 243,000 perniagaan atau 95 peratus daripada peminjam PKS, sedang memanfaatkan moratorium pinjaman tersebut.

Menurutnya, walaupun moratorium tidak meliputi hutang pemegang kad kredit, namun bagi peminjam yang menghadapi masalah kewangan, bank-bank telah menawarkan penukaran baki tertunggak kad kredit kepada pinjaman berjangka untuk tempoh sehingga tiga tahun dengan kadar faedah lebih rendah daripada kadar biasa.

Selain pihak bank, peminjam juga telah disarankan untuk berbincang dengan bank masing-masing seawal mungkin jika masih menghadapi kekangan kewangan.

Ini penting untuk memberi masa kepada peminjam membuat keputusan mengenai pelan bayaran balik pinjaman yang bersesuaian, katanya.

Beliau berkata bagi tempoh enam bulan pertama tahun ini, lebih daripada 21,000 peminjam telah dibantu di bawah pelan bayaran balik pinjaman institusi kewangan berbanding hanya sekitar 14,000 peminjam bagi keseluruhan 2019.

“Kerajaan melalui Bank Negara Malaysia turut memantau kemajuan usaha-usaha yang dilaksanakan oleh institusi perbankan, Agensi Kaunseling dan Pengurusan Kredit (AKPK) dan Skim Penyelesaian Pinjaman Kecil bagi memastikan peminjam yang layak terus mendapat bantuan yang sewajarnya.

“Usaha membantu peminjam perlu diseimbangkan bagi memastikan institusi perbankan kekal berdaya tahan agar mampu untuk terus membiayai kegiatan ekonomi dan menyokong proses pemulihannya,” katanya.- Bernama

See author's posts


Celcom percepat pelaburan bernilai RM256 juta

KUALA LUMPUR: Celcom Axiata Bhd (Celcom) sedang mempercepatkan pelaburan rangkaian sebanyak RM256 juta bagi menaik taraf kapasiti rangkaiannya dan menggunakan lebih banyak menara stesen pangkalan 4G di seluruh negara.

Menurut Ketua Pegawai Eksekutifnya Idham Nawawi, langkah mempercepatkan pelaburan rangkaian itu akan meningkatkan liputan dan kualiti 4G di kawasan luar bandar dan bandar.

Pelaburan rangkaian Celcom yang dipercepatkan dari 2020 hingga awal 2021 akan disokong lagi oleh perbelanjaan modal yang diperuntukkan dalam tahun kewangan berakhir 31 Disember, 2021.

“Menjelang Februari 2021, Celcom menyasarkan sejumlah 4,700 tapak rangkaian  49 peratus di kawasan bandar dan 51 peratus di luar bandar akan dinaik taraf dan dioptimumkan dengan peningkatan kapasiti, pemasangan peralatan 4G baharu dan program pengoptimuman rangkaian teras.

“Ini juga termasuk menaik taraf dan mengoptimumkan hampir 1,000 tapak rangkaian 4G di Sabah dan Sarawak, meningkatkan liputan 4G Celcom di kawasan luar bandar,” katanya dalam satu kenyataan semalam.

Idham berkata Celcom juga akan meneruskan program pengoptimuman kluster nasional di seluruh negara bagi tambahan 3,600 tapak rangkaian, menaik taraf kepada kapasiti yang lebih baik bagi menangani masalah penyanggaan dan memberikan kualiti suara dan video berkualiti kepada pengguna, yang disasarkan siap menjelang Ogos 2021.

Beliau berkata, sejajar usaha mempercepatkan pelaburan rangkaian itu kini merupakan bidang penting yang memerlukan kesalinghubungan, syarikat berharap dapat meningkatkan kualiti dan pengalaman.

“Penambahbaikan ini juga memfokuskan kepada penyampaian liputan dalam bangunan yang lebih baik daripada menara stesen pangkalan LTE 4G, liputan 4G yang lebih luas di kawasan luar bandar, terutamanya di Sabah dan Sarawak, dan meningkatkan kelajuan muat turun.

“Ini akan membolehkan penyampaian definisi tinggi (HD) 720p pengalaman video kepada lebih ramai pelanggan dan meningkatkan kualiti suara dengan Voice-over-LTE (VoLTE),” kata Idham.- Bernama

See author's posts


Manulife Investment lancar Global Low Volatlity Equity Fund

KUALA LUMPUR: Manulife Investment Management (M) Bhd melancarkan dana sokongan runcit, Manulife Global Low Volatility Equity Fund, untuk menyediakan peningkatan modal dan penyertaan dalam pasaran ekuiti global kepada pelabur Malaysia dengan horizon pelaburan jangka panjang.

Ketua Pegawai Eksekutif, Jason Chong berkata turun naik ketara dalam pasaran ekuiti susulan pandemik dijangka terus mempengaruhi hala tuju pasaran dan pelabur hanya boleh mengurangkan risiko berkaitan dengan mencari peluang seterusnya dan lebih luas.

“Mengambil perspektif global dan menumpukan kepada kejayaan jangka panjang syarikat yang berpotensi membolehkan para pelabur mengelakkan gangguan pasaran jangka pendek dan terus berusaha mencapai objektif kewangan mereka,” katanya dalam kenyataan hari ini.

Dana  tersebut melabur sekurang-kurangnya 95 peratus daripada nilai aset bersihnya ke dalam SICAV I – Low Volatility Equity Portfolio (AB SICAV I) Alliance Bernstein.

AB SICAV I merupakan dana terbuka yang didaftarkan di Luxembourg, yang mematuhi pendekatan berdisiplin dan falsafah pelaburan mengenai kualiti, kestabilan dan harga (QSP) — melabur dalam syarikat berkualiti tinggi dan stabil dengan harga yang tepat untuk mengatasi pasaran dan mengurangkan kesan kecenderungan menurun.- Bernama

See author's posts


Kapit FA cipta kemenangan bergaya

SKUAD Kapit FA memulakan aksi pertama saingan Liga SSC-FAS 2022 dengan penuh garang apabila membenamSibu FA 4-0 petang semalam.

SKUAD Kapit FA memulakan aksi Liga SSC-FAS 2022 dengan penuh bergaya apabila membenam kemaraan Sibu FA 4-0 di Stadium Terbuka Kapit petang semalam.

Penyerang Kapit FA, Alan Edrian antara mencuri tumpuan apabila meledak dua gol pada perlawanan pembukaan Zon Tengah Sarawak itu pada minit ke-40 dan minit ke-80. Sambil dua gol lagi masing-masing dijaringkan oleh Idham Shahs (minit ke-11) dan Yehezkeil (minit ke-73).

“Satu permulaan yang baik dan kemenangan yang begitu hebat.

“Pemain yang diturunkan menunjukkan komitmen dan semangat juang yang bermain habis-habisan sehingga ke wisel penamat dibunyikan untuk mencari seberapa banyak gol,” kata ketua jurulatih Kapit FA, Mark Kayan.

Beliau tidak mahu anak-anak buahnya dibuai dengan kemenangan, sebaliknya mahu terus memburu kemenangan pada perlawanan kedua menentang pasukan Betong FA, pada Sabtu depan di Betong.

“Perjalanan liga masih jauh, ada banyak lagi perlawanan perlu ditempuhi selepas ini, dalam bola apa-apa boleh berlaku dan kita akan fokus satu persatu dahulu.

“Cuma saya berharap pemain tidak terus hanyut dengan kemenangan ini dan sentiasa menanam keinginan untuk terus berusaha meningkatkan corak permainan bagi memastikan sasaran utama ke peringkat pusingan akhir dapat direalisasikan,” ujarnya.

Mark turut berharap semua pemain sudah bersedia untuk menghadapi cabaran pasukan Betong FA pada minggu depan, dan beliau percaya jika pemain bermain mengikut pelan yang sudah dirancang oleh barisan kejurulatihan, pasukan bimbingannya itu diyakini mampu memberikan tentangan yang sengit sekali gus memungut tiga mata seterusnya.

Oleh ADI SAFARMAN

See author's posts


Zahasmi tunggu ‘lampu hijau’

KETUA Jurulatih Kelantan United FC (KUFC) Zahasmi Ismail menunggu lampu hijau daripada pihak pengurusan pasukan itu untuk kembali menjalani latihan selepas hampir empat bulan ditangguhkan susulan Perintah Kawalan Pergerakan (PKP).

Zahasmi berkata, ketika ini beliau masih belum menerima sebarang arahan untuk memanggil pemainnya untuk kembali menjalani latihan walaupun kebenaran telah diberikan oleh kerajaan sejak 15 Jun lepas.

“Saya difahamkan sekarang ini pihak pengurusan sedang melengkapkan beberapa dokumen yang diperlukan oleh Majlis Keselamatan Negara (MKN) dan Persatuan Bola Sepak Malaysia (FAM) sebelum pasukan dibenarkan menjalani latihan.

“Saya sedang menunggu lampu hijau daripada pihak pengurusan. Jika mereka mendapat kelulusan dan mengarahkan pasukan kembali menjalani latihan, saya akan turun padang dengan segera,” katanya.

Kerajaan sebelum ini memberi kebenaran kepada pasukan yang bersaing dalam Liga Malaysia (Liga-M) dan sukan lain untuk mengadakan sesi latihan bermula 15 Jun lepas setelah tiga bulan terhenti daripada sebarang aktiviti ekoran penularan pandemik Covid-19.

Mengulas lanjut, Zahasmi berkata buat masa sekarang, pemain diarah untuk menjalani latihan dari rumah sebagaimana yang dilakukan mereka ketika PKP dilaksanakan pada Mac hingga Mei lepas.

Pemain masih perlu merekod antara tiga dan empat video latihan dalam masa seminggu yang dijalani mereka kepada barisan kejurulatihan.

“Saya jangka pemain akan kembali menjalani latihan sebenar di atas padang bermula bulan hadapan selepas segala urusan dokumentasi dengan MKN dan FAM diselesaikan oleh pengurusan KUFC.

“Kami tidak mahu melanggar prosedur operasi standard (SOP) kerana akan memberikan risiko kepada pemain dan pegawai yang terlibat  semasa latihan,” katanya sambil menambah aspek kecergasan akan menjadi tumpuan selepas dibenarkan kembali menjalani latihan di atas padang.-Bernama

See author's posts


50 pemandu ditahan dalam operasi mabuk

KUCHING: Seramai 50 pemandu pelbagai jenis kenderaan ditangkap atas kesalahan memandu kenderaan motor dengan kepekatan alkohol melebihi had yang ditetapkan dibawah Seksyen 45A Akta Pengangkutan Jalan (APJ) 1987 bagi tempoh dari 1 Januari sehingga 6 Jun lalu.

Menurut Ketua Jabatan Siasatan dan Penguatkuasaan Trafik Sarawak Superintenden Alexson Naga Chabu, semua tangkapan tersebut dibuat dalam 31 operasi mabuk yang dijalankan di bandar utama di Sarawak.

“Daripada jumlah tangkapan tersebut, sebanyak 45 kes atau 90% kes dituduh di mahkamah dan semuanya mengaku bersalah dan dijatuhkan hukuman manakala selebihnya masih menunggu arahan dari Pejabat Peguam Negara Negeri Sarawak untuk tindakan pertuduhan,“ kata Alexson dalam satu kenyataan.

Bagi tempoh yang sama tahun lepas, sebanyak 107 tangkapan dibawah Sekyen 45A APJ 1987 telah dibuat dalam 73 operasi mabuk yang telah dijalankan.

Semua kes tersebut telah dituduh di mahkamah dan dijatuhkan hukuman oleh mahkamah.

“Jumlah tangkapan kes mabuk dibawah Sekyen. 45A APJ 1987 bagi tahun ini dari Januari hingga Jun menunjukkan penurunan berbanding tempoh yang sama tahun lepas iaitu menurun sebanyak 57 kes atau 53.3%.

“Namun, tiada kes kemalangan jalan raya yang melibatkan pemandu mabuk direkodkan setakat ini di Sarawak,” ujar Alexson.

Oleh Connie Chieng

See author's posts


Lapan peratus lengkapkan suntikan vaksin

KUALA LUMPUR: Sebanyak 2,618,316 orang atau 8.0 peratus daripada populasi telah menerima suntikan dos kedua vaksin, sekali gus melengkapkan vaksinasi mereka setakat semalam, kata Menteri Kesihatan Datuk Seri Dr. Adham Baba.

Badan Bertindak Imunisasi Covid-19 (CITF) menyasarkan, 10 peratus daripada populasi negara akan memperoleh vaksinasi penuh menjelang pertengahan Julai ini, di bawah Program Imunisasi Covid-19 Kebangsaan (PICK).

Menerusi hantaran di Twitter Dr. Adham memaklumkan, jumlah keseluruhan pemberian dos vaksin setakat semalam adalah sebanyak 9,006,715 dos, dengan 2,618,316 adalah dos kedua.

“Bagi vaksinasi harian, sebanyak 206,015 dos diberikan semalam, melibatkan pemberian 127,385 dos pertama dan 78,630 dos kedua,” katanya, dalam hantaran Twitternya semalam.

Beliau berkata, lima negeri yang mencatatkan penerimaan kedua-dua dos tertinggi ialah Selangor (348,853), Sarawak (299,593), Kuala Lumpur (244,7090), Sabah (233,409) dan Kedah (193,575).

— Bernama

See author's posts


Guardiola bidas Arsenal

PENGURUS Manchester City, Pep Guardiola semalam membidas Arsenal dengan mengakui bahawa dia tidak menghormati mereka di luar padang.

Pasukan Guardiola disingkirkan daripada Piala FA di peringkat separuh akhir oleh Arsenal pada hari Ahad ketika The Gunners menang 2-0 di Wembley.

Guardiola kagum dengan permainan Arsenal di bawah bekas pembantunya Mikel Arteta, tetapi dia membuat perbezaan dalam pemikirannya tentang kelab dari utara London itu ketika ia berkaitan dengan pendekatan mereka jauh di luar padang.

Kemarahan Guardiola dengan Arsenal dianggap berasal daripada peranan yang mereka mainkan dalam kelompok lapan kelab Liga Perdana Inggeris yang dirasakan telah menentang City semasa tempoh kejayaan rayuan mereka menentang penggantungan dua tahun Liga Juara-Juara UEFA.

Kumpulan tersebut menulis surat kepada Mahkamah Timbang Tara untuk Sukan (CAS), untuk memastikan setiap percubaan City untuk menunda penggantungan dua tahun mereka sementara rayuan mereka sedang berlangsung ditolak.

City telah menyaksikan penggantungan mereka dibatalkan oleh CAS awal bulan ini, tetapi Guardiola bekata kepada wartawan: “Lawan selalu layak mendapatkan penghargaan dan pujian saya, dan Arsenal, mereka memilikinya.

“Saya sangat menghargai apa yang ada di Arsenal di atas padang – tidak banyak di luar padang, tetapi di atas padang sangat banyak.

Oleh itu, saya mengucapkan tahniah kepada mereka dan semoga berjaya menentang Chelsea di final. “

Sementara itu, Guardiola berkata dia “optimis” ketika City bersiap untuk meneruskan percubaan mereka untuk memenangi pertemuan Liga Juara-Juara menentang Real Madrid.

City akan menjadi tuan rumah kepada juara Sepanyol dalam perlawanan kedua pusingan kedua mereka pada 8 Ogos.

Pasukan Guardiola mendahului 2-1 daripada pertemuan pertama di Madrid pada bulan Februari.

City hanya mempunyai bali dua perlawanan Liga Perdana lagi untuk dimainkan sebelum kunjungan pasukan Zinedine Zidane.

Musim depan akan menjadi musim kelima Guardiola di City, yang bermaksud dia akan tinggal di kelab lebih lama daripada pekerjaan beliau sebelum ini di Barcelona dan Bayern Munich. – AFP

See author's posts


Radzi hargai pengorbanan warga KPM, pendidik

BACHOK: Pengalaman menguruskan operasi persekolahan sewaktu penularan wabak Covid-19 bukanlah sesuatu perkara yang mudah untuk dilaksanakan sekiranya tidak mempunyai kerjasama yang baik oleh semua pihak, kata Menteri Kanan Pendidikan Datuk Dr Radzi Jidin.

Katanya, tanpa komitmen dan kecekapan pengurusan Kementerian Pendidikan (KPM) serta warga pendidik agak mustahil untuk beliau memimpin tanggungjawab tersebut.

“Saya bersyukur ke hadrat Ilahi kerana saya mempunyai barisan pengurusan di KPM dan warga pendidik yang sentiasa memberi komitmen terbaik dalam memastikan sistem pendidikan negara terus berjalan lancar.

“Kita melalui tempoh yang sangat sukar ketika penularan wabak Covid-19 kerana ia tidak pernah berlaku sebelum ini sehingga kita terpaksa merangka semula sistem pendidikan dengan mengeluarkan buku garis panduan Prosedur Operasi Standard (SOP) untuk dipatuhi,” katanya.

Beliau berkata demikian ketika berucap pada Majlis Pelancaran Sambutan Hari Guru Peringkat Kebangsaan Ke-51 Tahun 2022 di Universiti Malaysia Kelantan (UMK) di sini, semalam.

Mengulas lanjut, Radzi berkata hatinya cukup tersentuh melihat pengorbanan para guru yang sentiasa bertungkus lumus memahami setiap perincian garis panduan yang dikeluarkan pihak kementerian bagi memastikan kelancaran proses pembelajaran kepada murid dapat dicapai.

“Alhamdulillah segala panduan yang diberikan dapat dilaksanakan sebaik mungkin seperti perlu menunggu di hadapan pintu pagar untuk memeriksa suhu dan kesihatan pelajar, mengajar secara dalam talian, mematuhi sistem penggiliran dan sebagainya.. Terima kasih kepada cikgu-cikgu semua,” katanya.

Radzi berkata, walaupun dalam tempoh tersebut sistem pendidikan berdepan dengan cabaran yang hebat, namun pihaknya berjaya menyelesaikan 87 peratus daripada 18,702 kekosongan guru yang dihadapi sejak sekian lama.

“Baki lagi 13 peratus itu akan diisi secara berperingkat memandangkan kementerian berdepan masalah kekurangan guru dalam pasaran terutama membabitkan subjek kritikal seperti Bahasa Inggeris dan Pendidikan Seni Visual,” katanya. – Bernama

See author's posts


Sih Hua Tong tidak pernah hampakan golongan sasar

Calon Gabungan Parti Sarawak dari Parti Rakyat Bersatu Sarawak (GPS-SUPP) bagi kerusi Dewan Undangan Negeri (DUN)  N11 Batu Lintang,  Sih Hua Tong merayu para pengundi di konstituensi itu memberi beliau peluang  membuktikan ikrar beliau untuk berkhidmat kepada mereka.

Dengan hanya dua hari lagi tinggal sebelum Hari Memilih pada 18 Disember ini, Hua Tong berkata para pengundi harus memikirkan semula tentang ‘calon lompat parti’ yang akan meninggalkan mereka untuk ‘padang yang lebih hijau’.

“Saya akan bertanggungjawab  dan menghormati mandat para pengundi. Sebagaimana yang telah dijelaskan di dalam manifesto saya kepada anda semua, saya tahu saya boleh memenuhi semua ikrar itu dalam tempoh lima tahun akan datang.  Jika anda fikir saya telah gagal, anda boleh tidak memilih saya lagi selepas itu, tetapi sekarang beri saya peluang ini,” kata beliau.

Hua Tong yang juga Ketua SUPP Batu Lintang mempunyai beberapa teras manifesto yang antara lain melibatkan projek tebatan banjir dan meningkatkan kualiti hidup penduduk di Batu Lintang.

Sementara itu, seorang  pengundi Batu Lintang, Janett berkata Hua Tong memiliki hati emas.  Untuk dirinya dan golongan kurang bernasib baik, Hua Tong ibarat cahaya yang menerangi kegelapan mereka.

“Beliau selalu ada apabila seseorang memerlukan bantuan. Kami semua tahu beliau bukanlah kaya tetapi beliau tetap datang, memberikan kata-kata semangat dan berusaha melakukan yang terbaik untuk membantu kami, itu lebih daripada cukup,” kata Janett.

Menurutnya lagi, tanpa mengira hujan atau panas, malah di tengah-tengah malam punHua Tong  sanggup keluar membantu penduduk yang berhadapan masalah banjir.  Justeru, bukanlah asing untuk melihat Hua Tong berseluar pendek dan berbaju hujan, mengunjungi satu rumah ke satu rumah di kawasan banjir untuk membantu penduduk berpindah atau memindahkan barang mereka ke tempat lebih tinggi.

Seorang lagi penduduk Batu Lintang, Abraham masih ingat lagi ketika Sarawak menjalani Perintah Kawalan Pergerakan semasa pandemik Covid-19, ramai ketua keluarga yang kehilangan pendapatan disebabkan penutupan syarikat tempat mereka bekerja. Untung sahaja bagi golongan ini apabila kerajaan Gabungan Parti Sarawak (GPS) datang dengan bantuan makanan dan syarikat-syarikat persendirian serta individu juga tampil memainkan peranan masing-masing.

Selama berbulan-bulan itulah Hua Tong saban hari berada di lapangan untuk membantu memikul kampit-kampit beras dan bakul-bakul  makanan bagi diagihkan kepada keluarga yang memerlukan bantuan.

Seorang lagi penduduk, Ramli, amat berterima kasih kepada Hua Tong kerana menghulurkan bantuan kepada beliau semasa ‘tempoh gelap’ hidupnya.  Bekas pekerja pemotong rumput itu kehilangan kerja selepas terlibat di dalam kemalangan beberapa tahun lalu.

Menceritakan kisahnya, Ramli yang kini terpaksa bergantung kepada kerusi roda untuk bergerak, memberitahu bahawa dia dalam perjalanan ke tempat kerja apabila sebuah kereta melanggarnya.  Dia ditinggalkan dengan kecederaan teruk, terutama kakinya.  Selepas berbulan-bulan di hospital, Ramli pulang ke rumah usangnya yang selalu kekurangan makanan.  Dia kerap menangis apabila memikirkan bagaimana untuk menyara keluarganya dan lebih menyedihkan apabila bayi lelakinya yang berusia 18 bulan, meninggal akibat kekurangan zat.

Tiada pekerjaan bermakna tiada duit dan makan di atas meja.  Dengan keadaannya yang berkerusi roda, dia tiada duit dan tidak dapat  ke mana-mana sedangkan dia perlukan kain pembalut untuk kakinya yang masih cedera.

Ketika itulah Hua Tong muncul di depan pintu rumahnya dengan membawa makanan dan beberapa keperluan lain.  Waktu itu Ramli tidak kenal siapa Hua Tong tetapi kemudian mendapat tahu seorang klien (tempat beliau memotong rumput) menghubungi Hua Tong untuk mendapatkan bantuan.

Hari ini Ramli optimis bahawa dia akan sembuh dan berharap dalam setahun dua ini akan kembali bekerja.  Dia cukup tersentuh hati apabila Hua Tong memberi jaminan akan mencari bantuan (bernilai hampir RM700 sebulan) untuk merawat kakinya sehingga sembuh. Katanya, Hua Tong jugalah yang memberinya semangat untuk terus hidup dan sembuh.

“Saya hanya mampu berkata bahawa lelaki ini memang layak mendapat undi kita agar beliau terus membantu lebih ramai orang,” kata Ramli.

Memetik kata Hua Tong sendiri, perkara paling menyedihkan yang pernah beliau lakukan adalah memberi kata-kata semangat untuk mereka yang kehilangan orang tersayang.  Beliau juga tidak pernah lari apabila diberitahu tentang berita kematian, tidak kira orang Kristian, Islam, Buddha atau Hindu. Beliau berpendirian bahawa walaupun tiada perkataan diucapkan ketika itu, kehadiran beliau untuk menyampaikan ucapan takziah kepada kawan-kawan atau ahli keluarga si mati, memberi sedikit ketenangan kepada mereka.

Oleh CONNIE CHIENG

See author's posts


Pulihkan ekonomi jadi keutamaan

PUTRAJAYA: Memastikan ekonomi negara berada di landasan yang betul melalui pelaksanaan pakej rangsangan dan bantuan merupakan keutamaan kerajaan dalam tempoh Perintah Kawalan Pergerakan Pemulihan (PKPP), kata Perdana Menteri Tan Sri Muhyiddin Yassin.

Beliau berkata antara langkah yang diperkenalkan kerajaan untuk merancakkan ekonomi negara adalah pelaksanaan Pakej Rangsangan Ekonomi Prihatin Rakyat (PRIHATIN) bernilai RM260 bilion.

Bantuan yang diberikan akan dapat menjana semula kegiatan ekonomi dan menyediakan peluang lebih banyak kepada negara selain menambah peluang pekerjaan serta menjana semula pendapatan, katanya.

“Kita tahu antara perkara yang paling utama nak kita pulihkan ialah ekonomi negara. Kita sedar di waktu kita berhadapan dengan Perintah Kawalan Pergerakan (PKP) berbagai-bagai peringkat industri, perniagaan dan segala bentuk kegiatan ekonomi hampir terhenti semuanya. Sehari ekonomi tidak bergerak kita rugi RM2.4 bilion.

“Untuk itu beberapa usaha telah kerajaan perkenalkan, (antaranya) pakej PRIHATIN. Ini membuktikan kesungguhan kita meletakkan semula ekonomi di atas landasan yang betul dengan bantuan yang telah kita sediakan untuk semua sektor ekonomi, perniagaan, industri dan bidang utama termasuk mereka yang terlibat dalam kegiatan ekonomi tidak formal,” katanya di sini, semalam.

Beliau berkata demikian pada perjumpaan bersama warga Jabatan Perdana Menteri di sini.

Muhyiddin juga berkata kerajaan sedar bukan mudah untuk memulakan semula kegiatan ekonomi kerana berdasarkan maklumat yang diterima daripada lapangan, banyak sektor ekonomi menghadapi kesulitan dan kesukaran untuk bangun semula.

“Banyak yang terjejas dengan begitu teruk. Sektor pelancongan hampir lumpuh, sektor pembuatan, perkhidmatan dan pembinaan juga hampir sedemikian. Oleh sebab itu, kita berada dalam situasi yang cukup sukar,” katanya.

Beliau berkata berdasarkan laporan Majlis Tindakan Ekonomi yang sepatutnya menunjukkan industri dapat bergerak pantas namun berlaku sebaliknya, disebabkan masalah kewangan, modal pusingan tidak mencukupi selain industri juga memerlukan dukungan lain seperti sistem perbankan yang memudahkan pinjaman.

Muhyiddin berkata pelancongan menjadi sektor yang paling terjejas teruk dengan Majlis Tindakan Ekonomi mengunjurkan tempoh empat tahun diperlukan untuk sektor itu pulih seperti sedia kala.

Beliau berkata ia merupakan jangka yang panjang dengan peserta baharu dilihat akan muncul dalam sektor itu manakala sebahagian besar penggiat lama mungkin tidak dapat meneruskan perniagaan atau mengalami kerugian.

“Mereka memerlukan sokongan dan bantuan untuk mempermudah urusan mereka supaya sektor pelancongan dapat balik semula sebagai antara penjana pendapatan negara yang terbesar. Hampir RM80 bilion (setahun) dapat kita kumpul daripada sektor pelancongan sahaja,” katanya.

Beliau berkata meskipun Bank Dunia menjangkakan ekonomi Malaysia akan kembali pulih tahun depan, namun ia bergantung kepada usaha dan langkah diambil kerajaan untuk merancakkan dan memulihkan ekonomi negara.

Unjuran Bank Dunia itu juga mengatakan Malaysia menjadi antara negara pertama kembali pulih berbanding negara di rantau ini atau negara maju sekalipun. – Bernama

See author's posts


Penduduk Sebuyau terima agihan bantuan makanan

SHEILA ZAIDI

SEBUYAU: Penduduk Sebuyau turut tidak ketinggalan
menerima bantuan bekalan makanan semasa Perintah Kawalan Pergerakan (PKP) ini
berlangsung.

Ahli Dewan Undangan Negeri (ADUN) Sebuyau Datuk Julaihi
Narawi berkata, kerajaan sedar akan kepayahan hidup yang dihadapi masyarakat
khususnya di luar bandar semasa tempoh PKP.

“Rata-rata penduduk di Sebuyau ini adalah daripada golongan
nelayan dan bekerja sendiri.

“Apabila PKP dilaksanakan, sudah tentu golongan ini
terjejas dari segi pendapatan sekaligus memberi kesan dalam kehidupan seharian
mereka,” katanya kepada pemberita ketika dihubungi.

Menurut Julaihi, oleh sebab inilah kerajaan negeri keluar
dengan inisiatif menyampaikan bantuan bekalan makanan asas dan keperluan lain
bagi membantu meringankan beban rakyat.

Katanya, pengagihan bantuan makanan ini akan dilaksanakan
secara berperingkat dan semua penduduk diminta menunggu sahaja di kediaman
masing-masing.

Julaihi memberitahu bahawa bantuan makanan ini telah
ditempatkan di Dewan Kampung Sampat, Sebangan dan dikendalikan oleh petugas
Pusat Khidmat DUN Sebuyau.

Manakala, urusan mengedar bantuan makanan ke setiap
kampung atau rumah panjang akan diurus oleh Jawatankuasa Keselamatan dan
Kemajuan Kampung (JKKK) masing-masing, katanya.

Dianggarkan seramai 3,300 buah rumah di kawasan Sebuyau
menerima bantuan yang diagihkan secara serentak pada Sabtu lalu.

Bantuan ini juga adalah salah satu usaha kerajaan untuk
memastikan rakyat terus dibekalkan dengan bekalan makanan sehingga wabak
Covid-19 dapat dikawal sepenuhnya, ujarnya.

See author's posts


Ferdinand Marcos Jr kukuh kemenangan besar

MANILA: Anak lelaki kepada mendiang diktator Filipina Ferdinand Marcos mengukuhkan kemenangan besar dalam pilihan raya presiden pada Selasa, ketika rakyat Filipina bertaruh pada dinasti yang dikenali untuk mengurangkan kemiskinan yang berleluasa — menolak amaran puak yang tercalar itu akan memperdalam rasuah dan melemahkan demokrasi.

Dengan kiraan awal hampir selesai, Ferdinand “Bongbong” Marcos Junior memperoleh lebih 50 peratus undian, Jumlah itu dua kali ganda melebihi undi diperoleh pesaingnya, calon liberal, Leni Robredo.

Kemenangan Marcos Jr bakal mengembalikan kuasa kepada keluarga Marcos Jr, hampir 36 tahun selepas hidup dalam buangan susulan kebangkitan `kuasa rakyat’ pada 1986.

Pada tahun 1986, wanita kanan dan kleptokrat Marcos Imelda Marcos telah dihalau ke dalam buangan oleh revolusi “Kuasa Rakyat”.

Marcos junior dengan tegas enggan mengecam kekejaman dan keterlaluan keluarganya yang kejam dan korup dalam kempen yang ditandai dengan pemutihan sejarah dalam talian tanpa henti.

Dengan kenangan tentang rejim yang semakin pudar ditelan zaman dan dicemari oleh catatan Facebook yang mengelirukan yang tidak terkira banyaknya, pengundi Filipina beralih kepada Marcos untuk menghidupkan semula kejayaan lampau yang diimpikan oleh ramai.

“Dia akan mengangkat negara kita daripada kemiskinan yang kita alami sekarang,” kata penyokong dan pesara polis Anthony Sola.

Lelaki berusia 50 tahun itu menolak dakwaan bahawa Marcos mencuri sebanyak $10 bilion semasa tempoh terakhir mereka berkuasa: “Saya tidak percaya mereka mencuri wang, kerana jika mereka berbuat demikian, mereka sepatutnya telah dipenjarakan.”

Menyampaikan ucapan lewat malam dari ibu pejabat kempennya di Manila pada Isnin, Marcos mengucapkan terima kasih kepada sukarelawan yang berkidmat.

Marcos Jr berhenti untuk menuntut kemenangan,memberi amaran bahawa “kiraan belum selesai”.

Keputusan rasmi dijangka diumumkan dalam tempoh beberapa minggu lagi.

Di jalanan, beratus-ratus penyokong teruja menyalakan bunga api hingga larut malam, mengibarkan bendera negara dan melaungkan kemenangan.-AFP

See author's posts


Agong terima watikah pelantikan 13 perwakilan asing

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan menerima watikah pelantikan 13 ketua perwakilan asing ke Malaysia, di Istana Negara di sini.

Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat Penyerahan Watikah Pelantikan dan Majlis Menghadap itu.

Hadir sama ke istiadat itu ialah Timbalan Menteri Luar Datuk Kamaruddin Jaffar dan Ketua Setiausaha Kementerian Luar Datuk Seri Muhammad Shahrul Ikram Yaakob.

Ketua-ketua perwakilan asing berkenaan ialah Bulat Sugurbayev dari Kazakhstan, Nineta Barbulescu (Romania), Dr Hajara Salim Ibrahim (Nigeria), Edmundo Font Lopez (Mexico), Dr Justin Lance Lee (Australia) dan Andreas Launer (Austria).

Yang lain ialah Dr Joachim Bergstrom dari Sweden, Irfan Davudov (Arzebaijan), Morten Paulsen (Norway), B. N. Reddy (India), Massimo Rustico (Itali), Datuk Mahmud Saidin (Brunei Darussalam) dan Ragai Tawfik Said Nasr (Mesir).

Sugurbayev merupakan bekas Pengarah Jabatan Amerika, Kementerian Hal Ehwal Luar Republik Kazakhstan dari 2015 hingga Februari 2021, sementara Barbulescu pernah menjadi Duta Romania di Nauru pada 2019.

Hajara pula pernah berkhidmat sebagai Ketua Bahagian, Dewan Perwakilan Nigeria antara 1993 dan 2015.

Sementara itu, Lopez sebelum ini adalah Duta Mexico di St. Lucia dari 2012 hingga 2013, manakala Lee adalah bekas pegawai kanan kerjaya di Jabatan Hal Ehwal Luar Australia.

Launer pernah menjadi Konsul Jeneral Austria di Los Angeles, Amerika Syarikat pada 2017 manakala Bergstrom sebelum ini merupakan Duta Sweden di Korea Utara selama dua tahun bermula 2019.

Davudov sebelum ini merupakan Ketua Bahagian, Jabatan Dasar Belia dan Isu Sukan Azerbaijan  sementara Paulsen pernah berkhidmat sebagai Konsul Jeneral Norway di Texas, Amerika Syarikat pada 2015 hingga 2019.

Reddy pernah berkhidmat sebagai Setiausaha Bersama (Kerjasama Antarabangsa) Kementerian Petroleum dan Gas Asli, New Delhi, India manakala Rustico adalah Duta Itali di Hungary selama lima tahun sejak 2016.

Mahmud pernah bertugas sebagai Pesuruhjaya Tinggi Brunei di Pakistan pada 2015 hingga 2021 manakala Ragai adalah bekas Duta Besar Mesir di Zambia antara 2014 dan 2017. – Bernama

See author's posts